ZAŠTITA MIGRANATA U REPUBLICI SRBIJI sa osvrtom na osetljive grupe

[1. PREDGOVOR 4](#_Toc506989348)

[2. UVOD 6](#_Toc506989349)

[3. KLJUČNI UČESNICI U PROCESU ZAŠTITE MIGRANATA 10](#_Toc506989350)

[3.1 Ministarstvo unutrašnjih poslova 10](#_Toc506989351)

[3.2 Komesarijat za izbeglice i migracije 14](#_Toc506989352)

[Centri za azil 16](#_Toc506989353)

[Prihvatni centri za azil 16](#_Toc506989354)

[3.3 Ministarstvo za rad, zapošljavanje, boračka i socijalna pitanja 17](#_Toc506989355)

[3.3.1 Centar za socijalni rad 19](#_Toc506989356)

[3.3.2 Ustanove socijalne zaštite za smeštaj dece migranata 20](#_Toc506989357)

[3.3.3 Prihvatilišta za žene koje su pretrpele nasilje 20](#_Toc506989358)

[3.3.4 Centri za porodični smeštaj i usvojenje 22](#_Toc506989359)

[3.3.5 Centar za zaštitu žrtava trgovine ljudima 22](#_Toc506989360)

[3.4 Ministarstvo prosvete, nauke i tehnološkog razvoja 23](#_Toc506989361)

[3.5 Ministarstvo zdravlja 24](#_Toc506989362)

[3.6 Međunarodne organizacije 26](#_Toc506989363)

[Agencije Ujedinjenih nacija 26](#_Toc506989364)

[Druge međunarodne organizacije 30](#_Toc506989365)

[3.7 Organizacije civilnog društva 32](#_Toc506989366)

[4. ZAŠTITA MIGRANATA U REPUBLICI SRBIJI 37](#_Toc506989367)

[4.1 Procedure za zaštitu dece bez pratnje i odvojene dece 40](#_Toc506989368)

[Informisanje 42](#_Toc506989369)

[Registracija i azilna zaštita 42](#_Toc506989370)

[Preliminarna identifikacija i početna procena 43](#_Toc506989371)

[Hitne mere zaštite 48](#_Toc506989372)

[Upućivanje 49](#_Toc506989373)

[Pružanje podrške i zaštite 49](#_Toc506989374)

[4.2 Procedure za zaštitu žena 51](#_Toc506989375)

[Informisanje 53](#_Toc506989376)

[Registracija i azilna zaštita 54](#_Toc506989377)

[Preliminarna identifikacija i početna procena 55](#_Toc506989378)

[Hitne mere zaštite 58](#_Toc506989379)

[Upućivanje 59](#_Toc506989380)

[Pružanje podrške i zaštite 60](#_Toc506989381)

# 1. PREDGOVOR

Materijal koji je pred vama nastao je u sklopu projekta „Podrška jačanju sistema upravljanja migracijama i azilom u Srbiji“, koji realizuje Međunarodna organizacija za migracije (IOM) od maja 2017. godine do aprila 2018. godine, uz podršku Ambasade Velike Britanije u Beogradu.

Projekat je imao za cilj da doprinese jačanju sistema upravljanja migracijama i azilom u Republici Srbiji. Kao odgovor na utvrđene potrebe za razvojem kapaciteta institucija nadležnih za upravljanje migracijama i azilom u celini, projekat je bio usmeren na promociju sveobuhvatnog, holističkog pristupa upravljanju migracijama, koji nastoji da uspostavi sinergiju u pružanju usluga, koherentnost u primeni politika, uz stalnu posvećenost zaštiti prava migranata. Iz tog razloga, predviđena je realizacija nekoliko komponenti, kojima je cilj da podrže rad različitih institucija usmerenih na kreiranje ključnih resursa koji dugoročno mogu pomoći rad profesionalaca/pružalaca usluga, kao što su praktični materijali korisni za rad, priručnici, onlajn kursevi, razvijeni trening programi, itd. Ujedno je pokrenut razvoj Trening centra za migracije i prateće onlajn platforme, koji će dugoročno raditi na jačanju institucija/profesionalaca u pružanju sveobuhvatnih i kvalitetnih usluga migrantima i azilantima.

Cilj ovog vodiča da pružaocima usluga publikacija, zajedno sa specifičnim programom jačanja kapaciteta ključnih učesnika u procesu zaštite izbeglica i migranata u Srbiji, ponudi smernice za postupanje sa migrantima u Srbiji koje je zasnovano na punom poštovanju njihovih prava. S obzirom na dosadašnja iskustva u radu s izbeglicama na teritoriji Republike Srbije, uključujući mapirane izazove, poseban akcenat je stavljen na zaštitu i poštovanje prava posebno osetljivih grupa migranata.

Razumevajući brojne izazove sa kojima se suočavaju profesionalci i pružaoci usluga izbeglicama i migrantima, ideja ovog vodiča je da ponudi precizne smernice za direktan rad na terenu, posebno u oblasti zaštite najranjivijih grupa - žena i dece. Vodič tako opisuje ključne aktere koji učestvuju u sistemu upravljanja migracijama i azilom, kao i institucije i organizacije aktivne u pružanju direktne podrške ovim grupama i to tako što precizno upućuje na specifične nadležnosti svakog od aktera, kao i procedure i/ili usluge koje pruža. Posebno su navedeni resursi kojima svaki od aktera raspolaže radi pružanja sveobuhvatne podrške, uključujući i relevantne propise, priručnike i druge korisne materijale koji detaljnije objašnjavaju procedure i standarde u obavljanju pojedinačnih zadataka i aktivnosti.

Konačno, s obzirom na zalaganja državnih institucija i partnerskih međunarodnih, nacionalnih i lokalnih organizacija za uspostavljanje specifičnih procedura za zaštitu posebno osetljivih grupa izbeglica i migranata, kao i ustanovljene prakse u zaštiti ovih grupa, priručnik razmatra postojeće standarde u zaštiti i razjašnjava ustanovljene procedure i nacionalne politike i prakse u nameri da ponudi smernice za adekvatniju koordinaciju programa podrške i sveobuhvatniji multisektorski pristup u zaštiti izbeglica i migranata u Republici Srbiji. Standardi zaštite su opisani tako da prate relevantne zakonske propise i posebno razrađuju Standardne operativne procedure u oblasti zaštite dece i žrtava rodno zasnovanog nasilja.

Vodič treba da ponudi konkretne i jasne odgovore na pitanja o načinima postupanja u svim fazama rada sa izbeglicama i migrantima u Srbiji - od procesa informisanja i registracije, preko identifikacije žrtava nasilja i eksploatacije među najosetljivijim grupama izbeglica i migranata, i sprovođenja hitnih mera podrške, do upućivanja na nadležne službe, usluge i programe i pružanje podrške i pomoći.

Na kraju, želimo da naglasimo da materijal nije i ne može da bude konačan odgovor na potrebe za zaštitom migranata u Srbiji. Vodič će se i dalje razvijati u odnosu na iskustva s terena i mapirane potrebe dece, žena i muškaraca, kojima je naša pomoć neophodna. U vezi s tim prilika je da naglasimo da je u oblasti zaštite izbeglica i migranata u Srbiji upravo ključno mapiranje potreba svake pojedinačne osobe i da su najuspešniji programi i podrške upravo i zasnovani na individualizovanom pristupu, a da materijal pred vama nudi okvir i osnovne standarde za uspešan rad u ovoj oblasti.

# 2. UVOD

Sredinom 2015. godine u Srbiji je zabeležen veliki priliv izbeglica i migranata iz ratom zahvaćenih područja na Bliskom i Srednjem istoku, odnosno iz Sirije, Iraka i Avganistana. Pored njih, zabeležen je veliki broj osoba iz nekih drugih zemalja, poput Irana, Pakistana, Bangladeša, Maroka, koje su se priključivale izbegličkom talasu. Sve do zatvaranja balkanske rute, izbeglice/migranti su izbegličkom trasom iz Avganistana i Irana, odnosno iz Sirije i Iraka, preko Turske, stizale na grčka ostrva, zatim na sever kontinentalnog dela Grčke, pa u Makedoniju, Srbiju i Mađarsku, a kasnije i Hrvatsku i Sloveniju. Jedan broj izbeglica je iz Turske prelazio u Bugarsku, pa zatim u Srbiju, i priključivao se tom talasu. U Srbiju je tokom poslednjih meseci 2015. iz Makedonije i Bugarske svakodnevno ulazilo i po nekoliko hiljada ljudi koji su se brzo kretali na sever, kratko se zadržavajući u Srbiji. Takva situacija je manje-više trajala do 9. marta 2016. godine, kada su granice zatvorene, kao i sama balkanska ruta.

U Srbiji se tokom 2015. godine 577.995 osoba izjasnilo da traži azil, i taj broj se smanjivao u narednim godinama:

Tabela 1: *Smanjenje broja osoba koje su izrazile nameru da traže azil od 1. januara 2015. do 30. juna 2017.*

Oko 30 odsto osoba koje su izrazile nameru da traže azil u Srbiji u ovom periodu bile su ženskog pola, a od ukupnog broja 30 odsto su maloletne osobe.

Tabela 2: *Procenat osoba ženskog/muškog pola koje su izrazile nameru da traže azil od 1. januara 2015. do 30. juna 2017.*

Tabela 3*: Procenat maloletnih/punoletnih osoba koje su izrazile nameru da traže azil od 1. januara 2015. do 30. juna 2017.*

Od ovog broja maloletnika u navedenom periodu registrovano je 10.886 maloletnika bez pratnje.

Trenutno je, prema podacima Komesarijata za izbeglice i migracije, u 18 prihvatnih centara u Srbiji smešteno 3.796 izbeglica i migranata[[1]](#footnote-1).

Srbija je od početka krize donela niz akata i smernica kako bi što bolje odgovorila na praktične potrebe izbeglica i migranata, koordinirala institucije sistema, te regulisala i pojednostavila određene procedure, kao što je i ona za dobijanje azila.

U septembru 2015. godine, Vlada je donela plan reagovanja u slučaju povećanog priliva migranata[[2]](#footnote-2) i u njemu su identifikovani nadležni organi, organizacije i institucije, njihove nadležnosti i zadaci u slučaju masovnog priliva migranata; mere i aktivnosti koje je neophodno preduzeti, kao i potrebni resursi. Prilikom definisanja plana vodilo se računa o osnovnim principima kao što su: poštovanje i zaštita osnovnih ljudskih prava, ispunjavanje preuzetih međunarodnih obaveza, očuvanje javnog reda, mira i bezbednosti i javnog zdravlja, racionalno korišćenje raspoloživih materijalnih i ljudskih resursa, solidarnost, odgovornost i zajednički napori centralnog nivoa vlasti i jedinica lokalne samouprave u rešavanju problema migranata. Formirana je i radna grupa za rešavanje problema mešovitih migracionih tokova Vlade Srbije[[3]](#footnote-3), mešovita radna grupa za rešavanje migracionih tokova koja je donela novi plan reagovanja u slučaju povećanog broja migranata od oktobra 2016. do marta 2017. godine. Novi plan reagovanja se bazira na nekoliko pretpostavki: da je nekontrolisani tranzit izbeglica i migranata preko zemalja Zapadnog Balkana zaustavljen, da će se broj ilegalnih ulazaka u Srbiju znatno smanjiti, da će broj onih koji dnevno ulaze i izlaze iz Srbije biti maksimalno 30, kao i da najveći broj izbeglica i migranata neće percipirati Srbiju kao zemlju u kojoj bi želeli da traže azil.

Glavni pravci delovanja koje predviđa novi **plan reagovanja** su: urgentna pomoć i zaštita migranata, obezbeđivanje smeštaja za migrante, saradnja sa lokalnim zajednicama u cilju održavanja stepena tolerancije prema migrantima, i bezbednost državnih granica i borba protiv krijumčarenja ljudi. Kako bi se obezbedila adekvatna zaštita migranata, navedeno je da će u centrima za azil i prihvatnim centrima biti dostupne jasne i blagovremene informacije o proceduri azila i pravima izbeglica i tražilaca azila, da će se obavljati identifikacija ranjivih grupa i njihovo upućivanje na relevantne institucije u skladu sa utvrđenim potrebama.

# 3. KLJUČNI UČESNICI U PROCESU ZAŠTITE MIGRANATA

## 3.1 Ministarstvo unutrašnjih poslova

Ministarstvo unutrašnjih poslova Republike Srbije obavlja poslove državne uprave koji se odnose na:

* Zaštitu bezbednosti Republike Srbije i otkrivanje i sprečavanje delatnosti usmerenih na podrivanje ili rušenje Ustavom utvrđenog poretka
* **Zaštitu života, lične i imovinske sigurnosti građana**
* **Sprečavanje i otkrivanje krivičnih dela i pronalaženje i hvatanje učinilaca krivičnih dela i njihovo privođenje nadležnim organima**
* **Održavanje javnog reda i mira**
* Obezbeđivanje zborova i drugih okupljanja građana
* Obezbeđivanje određenih ličnosti i objekata
* Bezbednost saobraćaja na putevima
* **Kontrolu prelaženja državne granice**
* **Kontrolu kretanja i boravka u graničnom pojasu**
* **Kontrolu kretanja i boravka stranaca**
* Nabavljanje, držanje i nošenje oružja i municije
* Proizvodnju i promet eksplozivnih materija, zapaljivih tečnosti i gasova
* Zaštitu od požara
* Državljanstvo
* Jedinstveni matični broj građana
* Putne isprave
* Prebivalište i boravište građana
* Obučavanje kadrova, kao i druge poslove određene zakonom

U kontekstu migracija, posebno su važni poslovi kontrole prelaženja državne granice, kao i kontrola kretanja i boravka stranaca, uključujući azilni postupak. Uz to, za zaštitu izbeglica i migranata u Srbiji posebno su značajni poslovi zaštite života i lične sigurnosti, sprečavanje i otkrivanje krivičnih dela (nasilje, trgovina ljudima, krijumčarenje...), kao i održavanje javnog reda i mira.

Kontrola granice, kretanja i boravka stranaca,između ostalog, podrazumeva i **proveru svake osobe koja ulazi u Srbiju**, proveru njenih dokumenata, razloga za ulazak u zemlju i druge poslove radi utvrđivanja identiteta migranta i procene rizika po bezbednost države, građana i samih migranata. Policijski službenici su najčešće prvi koji dolaze u kontakt sa migrantima. U narednoj fazi se obavlja **evidentiranje** koje obuhvata izdavanje propisane potvrde koja sadrži lične podatke. Tokom evidentiranja migrant ima pravo da zatraži azil, usmenim ili pisanim putem. Evidentiranje se završava **izdavanjem potvrde** koja služi kao dokaz da je migrant izrazio **nameru da zatraži azil** i da ima pravo boravka u trajanju od 72 sata, i u tom roku se formalno **podnosi zahtev za azil**. Po podnošenju zahteva, započinje **postupak saslušanja**, koji obavljaju službenici Kancelarije za azil na zakonom propisan način. Nakon sprovedenog postupka, **donosi se prvostepeno rešenje** kojim se zahtev za azil može usvojiti, odbaciti ili se postupak može obustaviti.

**Poslovi policije važni za temu migracije:**

* Kontrola prelaženja državne granice
* Kontrola kretanja i boravka u graničnom pojasu
* Kontrola kretanja i boravka stranaca

**Poslovi policije od naročitog značaja za zaštitu izbeglica i migranata:**

* Zaštita života i lične sigurnosti građana
* Sprečavanje i otkrivanje krivičnih dela
* Održavanje javnog reda i mira

Šema na slici prikazuje korake u azilnoj proceduri u Republici Srbiji:

Odluka,

rešenja

Podnošenje

zahteva,

saslušanje

Registracija

Izražavanje namere da se podnese zahtev

Usvajanje

Odbacivanje ili odbijanje

Obustava

Tražilac azila

MUP

Kancelarija za azil

Ishod rešenja

Slika 1: *Postupak azila u Republici Srbiji*

Postupci azilne zaštite su u nadležnosti **Kancelarije za azil**.

U ostvarivanju prava na azil poštuju se osnovna načela u zaštiti ljudskih prava migranata: zabrana proterivanja ili vraćanja, nediskriminacija, nekažnjavanje za nezakonit ulazak ili boravak, jedinstvo porodice, obezbeđenje informisanja i pravne pomoći, rodna ravnopravnost, briga o osobama sa invaliditetom, zastupanje maloletnika bez pratnje i poslovno nesposobnih lica, neposrednost i poverljivost.

**Azil** je pravo na boravak i zaštitu koje ima stranac kome je na osnovu odluke nadležnog organa koji je odlučivao o njegovom zahtevu za azil u Republici Srbiji odobreno utočište ili drugi oblik zaštite predviđen ovim zakonom.

*"Sl. glasnik RS", br. 109/2007.*

Ključni propisi i druga dokumenta koja mogu da pomognu u razumevanju nadležnosti i procedura Ministarstva unutrašnjih poslova će biti navedena u nastavku.

Propisi i dokumenta važni za razumevanje nadležnosti i teme migracione politike:

* Ustav Republike Srbije[[4]](#footnote-4)
* Zakon o policiji[[5]](#footnote-5)
* Zakon o azilu[[6]](#footnote-6)
* Zakon u upravljanju migracijama[[7]](#footnote-7)
* Zakon o strancima[[8]](#footnote-8)

Propisi i dokumenti važni za zaštitu migranata i izbeglica:

* Zakon o javnom redu i miru[[9]](#footnote-9)
* Krivični zakonik[[10]](#footnote-10)
* Zakon o sprečavanju nasilja u porodici[[11]](#footnote-11)
* Zakon o maloletnim učiniocima krivičnih dela i krivičnopravnoj zaštiti maloletnih lica[[12]](#footnote-12)
* Opšti protokol za zaštitu dece od zlostavljanja i zanemarivanja[[13]](#footnote-13)
* Opšti protokol o postupanju i saradnji ustanova, organa i organizacija u situacijama nasilja nad ženama u porodici i u partnerskim odnosima[[14]](#footnote-14)

## 3.2 Komesarijat za izbeglice i migracije

Komesarijat za izbeglice, kao posebna organizacija u sistemu državne uprave, osnovan je Zakonom o izbeglicama[[15]](#footnote-15) radi obavljanja stručnih i drugih poslova koji se odnose na registraciju, zbrinjavanje, povratak i integraciju izbeglica. Usvajanjem Zakona o upravljanju migracijama[[16]](#footnote-16), Komesarijat nastavlja rad kao Komesarijat za izbeglice i migracije (u daljem tekstu: Komesarijat) i ima odgovornost za: predlaganje Vladi ciljeva i prioriteta migracione politike, predlaganje Vladi mera radi postizanja pozitivnih efekata zakonitih migracija i suzbijanja nezakonitih migracija, praćenje sprovođenja mera migracione politike i drugo.

U kontekstu zaštite izbeglica i migranata iz poslednjeg migracionog talasa, posebno su važne nadležnosti koje se tiču zbrinjavanja i zaštite migranata i brige o ostvarivanju prava koja im pripadaju u Republici Srbiji i to:

**1. Zbrinjavanje izbeglica i obezbeđenje smeštaja**

**Obezbeđenje smeštaja za izbeglice/migrante**, odnosno tražioce azila, Komesarijat obavlja u centrima za azil koji su trajnog tipa i prihvatno-tranzitnim centrima koji su formirani u situaciji aktuelnih migracija kako bi se obezbedili osnovni uslovi za zbrinjavanje velikog broja ljudi koji tranzitiraju kroz Srbiju.

Prilikom smeštaja izbeglica/migranata u centre za azil, Komesarijat **obezbeđuje materijalne uslove smeštaja**, što obuhvata obezbeđivanje opremljenih objekata za smeštaj, hranu, odeću i obuću, sredstva za ličnu higijenu i higijenu zajedničkih prostorija i novčana sredstva za lične potrebe. Uslovi smeštaja, kad god je to moguće, obuhvataju i obezbeđenje posebnih prostora za decu (dečji kutak), prostorija za dnevni boravak i rekreativne, edukativne i druge zajedničke aktivnosti.

Prilikom smeštaja vodi se računa o posebnom smeštaju maloletnika bez pratnje u zasebnim objektima kad god je to moguće i o zajedničkom smeštaju članova porodice. Prilikom smeštaja obavlja se **lekarski pregled migranata** u skladu sa odgovarajućim propisom. U organizaciji slobodnog vremena migranata i obezbeđivanju različitih aktivnosti, Komesarijat **koordinira aktivnosti različitih pružalaca usluga**.

**2. Registracija izbeglica i drugi logistički poslovi i poslovi nadzora**

U centrima za azil redovno se registruju primljene izbeglice/migranti, nadzire njihovo kretanje, vodi računa o poštovanju kućnog reda i obaveštava Kancelarija za azil u slučaju kada se kućni red ne poštuje, sačinjavaju redovni propisani izveštaji, vode evidencije o posetama i obavljaju drugi predviđeni poslovi koji osiguravaju bezbednost.

**3. Koordinacija pružanja pomoći i staranje o ravnomernom i blagovremenom pružanju pomoći**

Komesarijat prikuplja različite vidove pomoći i vodi računa o pravilnoj raspodeli pomoći u skladu sa popunjenošću mesta u centrima za azil i prihvatnim centrima, uzrasnom, polnom i drugom strukturom korisnika i aktuelnim potrebama izbeglica/migranata u momentu obezbeđivanja pomoći. U kontekstu zbrinjavanja izbeglica i migranata, Komesarijat pokreće inicijative za pribavljanje međunarodne pomoći od institucija Ujedinjenih nacija i drugih međunarodnih organizacija.

**4. Preduzimanje mera za povratak izbeglica**

**5. Rešavanje stambenih potreba izbeglica**

Za razumevanje rada i nadležnosti Komesarijata, od posebnog su značaja sledeći propisi i dokumenta:

* Ustav Republike Srbije[[17]](#footnote-17)
* Zakon o azilu[[18]](#footnote-18)
* Zakon u upravljanju migracijama[[19]](#footnote-19)
* Pravilnik o sadržini i izgledu obrazaca zahteva za azil i isprava koje se mogu izdavati tražiocima azila i licima kojima je odobren azil ili privremena zaštita[[20]](#footnote-20)
* Pravilnik o zdravstvenim pregledima lica koja traže azil prilikom prijema u Centar za azil[[21]](#footnote-21)
* Pravilnik o uslovima smeštaja i obezbeđivanja osnovnih životnih uslova u Centru za azil[[22]](#footnote-22)
* Pravilnik o načinu vođenja i sadržini evidencija o licima smeštenim u Centru za azil[[23]](#footnote-23)
* Pravilnik o kućnom redu Centra za azil[[24]](#footnote-24)

Komesarijat za izbeglice raspolaže sa 6.000 mesta za prihvat izbeglica/migranata u pet stalnih centara za azil i 13 privremenih prihvatnih/tranzitnih centara.

### Centri za azil

|  |  |  |
| --- | --- | --- |
| Centar za azil | Mesto/adresa | Kapacitet |
| Banja Koviljača | Odmaralište MUP-a, Narodnog fronta bb,15316 Banja Koviljača | 120 korisnika |
| Bogovađa | Dečje odmaralište Crvenog krsta | 200 korisnika |
| Sjenica | Hotel „Berlin’’, Jablanička bb, 36310 Sjenica | 150 korisnika |
| Fabrika tekstila „Vesna“, upravna zgrada, Jablanička bb,  36310 Sjenica | 250 korisnika |
| Tutin | Fabrika nameštaja „Dalas“, Vidrenjačka 1, 36320 Tutin | 80 korisnika |
| Krnjača | PIM barake za smeštaj radnika, Pančevački put bb, Beograd | 1.000 korisnika |

### Prihvatni centri za azil

|  |  |  |
| --- | --- | --- |
| Prihvatni centar | Mesto/adresa | Kapacitet |
| Adaševci | Motel na autoputu E-76 bb, 22244 Adaševci | 450 korisnika |
| Bosilegrad RC | Bolnica Blat bb, 17540 Bosilegrad | 60 korisnika |
| Bujanovac RC | Fabrika baterija „Svetlost“ (upravna zgrada), Industrijska zona bb,17520 Bujanovac | 220 korisnika |
| Dimitrovgrad RS | Nov montažni objekat, Sofijski put, 18320 Dimitrovgrad | 90 korisnika |
| Divljana RC | Dečje odmaralište, selo Divljana, 18310 Bela Palanka | 280 korisnika |
| Obrenovac TC | Vojna kasarna, Nemanjina bb, 11500 Obrenovac | 900 korisnika |
| Kikinda TC | Poljoprivredno dobro „29. novembar“, Topolski put bb,  23300 Kikinda | 250 korisnika |
| Pirot RC | Radničko naselje „4. kilometar“, Berilovački put, 18300 Pirot | 250 korisnika |
| Preševo RC | Fabrika duvana, Vase Smajevića 2, 17523 Preševo | 1000 korisnika |
| Principovac TC | Bolnica za decu sa smetnjama u razvoju, Principovac bb, 22233 Sot | 250 korisnika |
| Sombor TC | Vojna kasarna, Šikarski put bb, 25000 Sombor | 120 korisnika |
| Subotica TC | Nov montažni objekat, Tuk ugarnice 53, 24000 Subotica | 130 korisnika |
| Vranje RC | Motel, Radnička 2, 17500 Vranje | 220 korisnika |

## 3.3 Ministarstvo za rad, zapošljavanje, boračka i socijalna pitanja

Ministarstvo za rad, zapošljavanje, boračka i socijalna pitanja, prema odredbama člana 16. Zakona o ministarstvima[[25]](#footnote-25), obavlja poslove državne uprave u oblasti rada, zapošljavanja i bezbednosti na radu, antidiskriminacione politike, socijalne, dečje i porodičnopravne zaštite, braka, rodne ravnopravnosti, ostvarivanja prava i integracije izbeglica i drugih socijalno ugroženih grupa rodne ravnopravnosti… Osim pomenutih, Ministarstvo obavlja i poslove pripreme nacrta zakona, predloga podzakonskih akata i drugih propisa iz oblasti u kojima deluje, praćenja i izveštavanja o primeni ratifikovanih međunarodnih konvencija, nacionalnih i drugih relevantnih strategija, inspekcijske poslove i poslove nadzora u oblasti rada, zapošljavanja, porodičnopravne i socijalne zaštite, rešavanja u drugom stepenu u oblasti porodičnopravne zaštite, pripreme stručnih uputstava i instrukcija, saradnje sa udruženjima…

Usluge socijalne zaštite su aktivnosti pružanja podrške i pomoći pojedincu i porodici radi poboljšanja, odnosno očuvanja kvaliteta života, otklanjanja ili ublažavanja rizika nepovoljnih životnih okolnosti, kao i stvaranja mogućnosti za njihov samostalni život u društvu.

Migrantima su dostupne usluge socijalne zaštite kao i svim drugim građanima Srbije.

**Sektor za brigu o porodici** jedan je od sektora Ministarstva koji se aktivno bavi pitanjima zaštite migranata, posebno osetljivih grupa - dece, žrtava nasilja u porodici, žrtava trgovine ljudima i drugih[[26]](#footnote-26).

U odnosu na korisnike socijalne zaštite, u okviru sistema podrška i pomoć se obezbeđuju primenom usluga socijalne zaštite:

1. Usluge procene i planiranja

U okviru sistema socijalne zaštite još uvek nisu u potrebnoj meri razvijene specifične usluge namenjene migrantima.

1. Dnevne usluge u zajednici
2. Usluge podrške za samostalan život
3. Savetodavno-terapijske i socijalno-edukativne usluge
4. Usluge smeštaja

Ključni propisi i dokumenti koji bliže pojašnjavaju ulogu i nadležnosti Ministarstva u oblasti zaštite migranata i izbeglica su:

* Ustav Republike Srbije[[27]](#footnote-27)
* Zakon o zabrani diskriminacije[[28]](#footnote-28)
* Zakon o ravnopravnosti polova[[29]](#footnote-29)
* Zakon o socijalnoj zaštiti[[30]](#footnote-30)
* Porodični zakon[[31]](#footnote-31)
* Zakon o finansijskoj podršci porodici sa decom[[32]](#footnote-32)
* Zakon o sprečavanju nasilja u porodici[[33]](#footnote-33)
* Zakon o maloletnim učiniocima krivičnih dela i krivičnopravnoj zaštiti maloletnih lica[[34]](#footnote-34)
* Opšti protokol za zaštitu dece od zlostavljanja i zanemarivanja[[35]](#footnote-35)
* Opšti protokol o postupanju i saradnji ustanova, organa i organizacija u situacijama nasilja nad ženama u porodici i u partnerskim odnosima[[36]](#footnote-36)
* Pravilnik o socijalnoj pomoći za lica koja traže, odnosno kojima je odobren azil[[37]](#footnote-37)
* Standardne operativne procedure za zaštitu dece izbeglica/migranata[[38]](#footnote-38)
* Standardne operativne procedure RS za prevenciju i zaštitu lica iz mešovitih migracija od rodno zasnovanog nasilja
* Instrukcija o postupanju centara za socijalni rad i ustanova socijalne zaštite za smeštaj korisnika u obezbeđivanju zaštite i smeštaja maloletnih migranata bez pratnje[[39]](#footnote-39)

### 3.3.1 Centar za socijalni rad

Centar za socijalni rad je ustanova socijalne zaštite u kojoj se ostvaruju zakonom utvrđena prava i obezbeđuje pružanje usluga socijalne zaštite. Rad centra za socijalni rad regulisan je Pravilnikom o organizaciji, normativima i standardima rada centra za socijalni rad[[40]](#footnote-40). Rad centra za socijalni rad organizovan je kroz Službu za decu i mlade, Službu za odrasle i starije i Pravnu službu. Ključni radnik za zaštitu konkretnih osoba u centru za socijalni rad je **voditelj slučaja**.

**Vođenje slučaja**

Vođenje slučaja je formalni proces utvrđivanja potreba i donošenja odluka o korisniku i sa korisnikom. Koraci u vođenju slučaja su:

1. Prijem
2. Početna i usmerena procena
3. Planiranje zaštite
4. Sprovođenje plana slučaja
5. Kontrola i revizija

U vršenju javnih ovlašćenja centri za socijalni rad odlučuju o: ostvarivanju prava na materijalno obezbeđenje, ostvarivanju prava na dodatak za pomoć i negu drugog lica, ostvarivanju prava na pomoć za osposobljavanje za rad, ostvarivanju prava na smeštaj u ustanovu socijalne zaštite, ostvarivanju prava na smeštaj odraslog lica u drugu porodicu, hraniteljstvu, usvojenju, starateljstvu, određivanju i promeni ličnog imena deteta, merama preventivnog nadzora nad vršenjem roditeljskog prava i merama korektivnog nadzora nad vršenjem roditeljskog prava.

U kontekstu zaštite posebno osetljivih grupa migranata značajno je napomenuti da su centri nadležni za zaštitu interesa i prava dece u svim situacijama kada ona mogu biti ugrožena, kao i zaštitu žrtava porodičnog nasilja i odraslih i starih koji ne mogu da žive u svojoj porodici i nisu u stanju da odlučuju o sebi.

Radi unapređenja ljudskih resursa centara za socijalni rad za zaštitu dece migranata, u centrima za socijalni rad koji deluju u zajednicama koje su pogođene većim prilivom migranata, zaposleni su terenski socijalni radnici. Ovi terenski radnici, s obzirom na to da nisu u stalnom radnom odnosu u centru za socijalni rad, ne mogu da vrše javna ovlašćenja, odnosno ne mogu da donose odluke o detetu, ali su u mogućnosti da realizuju postupke prilagođenog vođenja slučaja. Njihovi poslovi definisani su Standardnim operativnim procedurama za zaštitu dece izbeglica/migranata.

### 3.3.2 Ustanove socijalne zaštite za smeštaj dece migranata

Ustanove socijalne zaštite obezbeđuju urgentno i privremeno zbrinjavanje dece kojima je ovaj vid podrške potreban. Ustanove omogućavaju privremenu zaštitu dece, do pronalaženja i obezbeđivanja trajnijih vidova zaštite deteta u zajednici.

**1.** **Zavod za vaspitanje dece i omladine u Beogradu i Zavod za vaspitanje dece i omladine u Nišu** obezbeđuju uslugu smeštaja stranih maloletnih lica pronađenih na teritoriji Republike Srbije bez pratnje roditelja ili staratelja.

**2. Dom za decu ometenu u razvoju „Kolevka“ u Subotici** takođe obezbeđuje kratkotrajni smeštaj dece migranata u okviru posebne organizacione jedinice - Prihvatne stanice za decu i omladinu do 18 godina. Usluga se obezbeđuje u trajanju do sedam dana.

**3. Centar za zaštitu odojčadi, dece i omladine u Beogradu** je ustanova domskog smeštaja u kojoj se obezbeđuje trajniji vid smeštaja maloletnih migranata.

**4. Sve druge ustanove za smeštaj dece** mogu obezbeđivati smeštaj maloletnih migranata ukoliko za to postoji potreba i ima slobodnih kapaciteta.

Ustanove socijalne zaštite za smeštaj maloletnika bez pratnje dužne su da maloletniku obezbede: bezbednost, brigu o zdravlju u skladu sa propisima u zdravstvu, egzistencijalne uslove (stanovanje, adekvatnu ishranu u skladu sa nacionalnim i religijskim poreklom deteta, odeću, obuću, sredstva za higijenu i drugo), organizaciju slobodnog vremena, vaspitanje, obrazovanje u skladu sa zakonskim propisima.

Postupak smeštaja se realizuje na osnovu usmenog ili pismenog rešenja organa starateljstva.

### 3.3.3 Prihvatilišta za žene koje su pretrpele nasilje

Prihvatilišta za žene žrtve porodičnog i partnerskog nasilja predstavljaju specijalizovanu uslugu u okviru sistema socijalne zaštite. Smeštaj se obezbeđuje u trajanju do šest meseci, a aktivnosti podrške podrazumevaju: zadovoljenje osnovnih životnih potreba i osiguranja bezbednog i prijatnog ambijenta, razvoj i očuvanje potencijala, pravnu podršku, podršku pri školovanju i zapošljavanju.

Prihvatilišta u radu sarađuju sa svim institucijama nadležnim za zaštitu žena žrtava nasilja.

Smeštaj se, kao i u slučaju dece, realizuje na uput nadležnog centra za socijalni rad.

Prihvatilišta koja funkcionišu u sistemu socijalne zaštite su:

|  |  |  |
| --- | --- | --- |
| Grad | Prihvatilište | Kontakt za smeštaj |
| Kragujevac | Prihvatilište za žrtve nasilja u porodici u okviru Centra za razvoj socijalnih usluga „Kneginja Ljubica“ | 034/302866 (7.00 - 23.00 h) |
| Niš | Sigurna kuća za žene i decu žrtve porodičnog nasilja | 018/521210 (8.00 - 16.00 h) |
| Leskovac | Prihvatilište za žene žrtve porodičnog nasilja | 016/252494 (7.00 - 14.30 h) |
| Smederevo | Sigurna kuća pri Centru za socijalni rad | 062/608080 (24 h) |
| Vranje | Prihvatilište za žrtve nasilja pri Centru za razvoj lokalnih usluga socijalne zaštite Vranje | 017/432996 (7.00 - 15.00 h)  017/421703 (24h)  065/6108618 (24h) |
| Novi Sad | Prihvatilište sa prihvatnom stanicom za žene i decu ugrožene porodičnim nasiljem „Sigurna ženska kuća“ | 021/6465746   [sigurnazenskakuca@www.csrns.org.rs](mailto:sigurnazenskakuca@www.csrns.org.rs) |
| Zrenjanin | Sigurna ženska kuća | [sigurnakucazr@gmail.com](mailto:sigurnakucazr@gmail.com)  064/6488100 |
| Pančevo | Sigurna kuća | 0800-100113 (9.00 - 19.00 h) |
| Sombor | Sigurna kuća Zapadnobačkog okruga | 025/482499 (7.30 - 15.00 h) |
| Jagodina | Sigurna kuća | 035/8222456 radnim danima: 8.00 - 15.00 h |
| Sremska Mitrovica | Sigurna kuća Sremskog okruga | 022/623376 022/623389  (8.00 - 15.00 h) |

Za sva prihvatilišta se posle radnog vremena poziv može uputiti preko policije pozivanjem broja 092.

Osim pomenutih, Savetovalište protiv nasilja u porodici ima tri sigurne kuće u Beogradu u kojima je ograničen boravak na tri meseca. Telefon za besplatan poziv je 0800-011011 od 10 do 18 časova.

### 3.3.4 Centri za porodični smeštaj i usvojenje

Centri za porodični smeštaj i usvojenje su ustanove socijalne zaštite koje obavljaju poslove zaštite dece kroz hraniteljstvo i to tako što obavljaju poslove procene porodica koje žele da se bave hraniteljstvom, obukom i pripremom porodica, izborom odgovarajuće porodice za dete i pružanjem podrške hraniteljima i deci. Oni neposredno sarađuju sa centrima za socijalni rad u obavljanju poslova iz svoje nadležnosti.

Hraniteljstvo je u kontekstu zaštite dece migranata u Srbiji još uvek u povoju, iako je bilo uspešnih primera u toku poslednje migracione krize.

### 3.3.5 Centar za zaštitu žrtava trgovine ljudima

Centar za zaštitu žrtava trgovine ljudima, osnovan kao ustanova socijalne zaštite, obavlja poslove procene stanja, potreba, snaga i rizika žrtava trgovine ljudima, poslove identifikacije i obezbeđuje adekvatnu pomoć i podršku žrtvama trgovine ljudima u cilju njihovog oporavka i reintegracije.

Dežurni broj Centra za zaštitu žrtava trgovine ljudima dostupan 24 sata dnevno je 063/610590.

**Kako je identifikacija žrtava trgovine ljudima osnov njihove dalje zaštite, neophodno je da se sumnja na moguću trgovinu ljudima što pre prijavi Centru za zaštitu žrtava trgovine ljudima i policiji.** Prijavljivanjem Centru dalji postupak otkrivanja, identifikacije i podrške žrtvama obavlja se kroz koordinaciju koju obezbeđuje Centar.

## 3.4 Ministarstvo prosvete, nauke i tehnološkog razvoja

Ministarstvo prosvete, nauke i tehnološkog razvoja je ključni akter u oblasti prava na obrazovanje izbeglica i migranata, i to predškolsko obrazovanje i vaspitanje, osnovno, srednje i visoko obrazovanje, kao i obrazovanje odraslih.

Specifično značajno za temu Vodiča jeste *Stručno uputstvo za uklјučivanje učenika izbeglica/tražilaca azila u sistem obrazovanja i vaspitanja[[41]](#footnote-41),* doneto kako bi se obezbedilo da sve škole, posebno škole u mestima u kojima trenutno živi veći broj dece izbeglica/migranata, pripreme, organizuju i sprovode obrazovne programe i uključuju decu u školsku sredinu.

Stručnim uputstvom je definisan način upisa dece izbeglica/migranata u škole, način podrške na nivou škole i plan podrške učeniku. Uputstvo usmerava podršku škole ne samo na decu, već i na roditelje, uključujući decu i roditelje i migrantske i domicilne populacije.

**Plan podrške učeniku sadrži:**

* Program adaptacije i prevladavanja stresa
* Program intenzivnog učenja jezika sredine kako bi se učenje jezika odvijalo u skladu sa metodologijom ubrzanog savladavanja programa srpskog jezika kao stranog jezika na dopunskim časovima, ali i kroz učešće u redovnoj nastavi i vannastavnim aktivnostima koje škola realizuje
* Individualizaciju nastavnih aktivnosti kroz prilagođavanje rasporeda pohađanja nastave, didaktičkog materijala, metoda i načina rada
* Uklјučivanje u vannastavne aktivnosti uz vršnjačku podršku

Ključni propisi i dokumenti koji opisuju nadležnosti i aktivnosti Ministarstva u oblasti zaštite izbeglica i migranata su:

* Zakon o osnovama sistema obrazovanja i vaspitanja[[42]](#footnote-42)
* Stručno uputstvo za uklјučivanje učenika izbeglica/tražilaca azila u sistem obrazovanja i vaspitanja[[43]](#footnote-43)

## 3.5 Ministarstvo zdravlja

Jedno od osnovnih načela Zakona o zdravstvenoj zaštiti[[44]](#footnote-44), koje je posebno značajno za izbeglice/migrante i višestruko diskriminisane grupe u okviru populacije izbeglica, jeste načelo pravičnosti, odnosno načelo koje zabranjuje diskriminaciju prilikom pružanja zdravstvene zaštite na osnovu rase, pola, starosti, nacionalne pripadnosti, socijalnog porekla, veroispovesti, političkog ili drugog ubeđenja, imovinskog stanja, kulture, jezika, vrste bolesti, psihičkog ili telesnog invaliditeta. Takođe, jedan je od opštih interesa zdravstvene zaštite i pružanje hitne medicinske pomoći licima nepoznatog prebivališta i drugim licima koja pravo na hitnu medicinsku pomoć ne ostvaruju na drugačiji način u skladu sa zakonom.

Dakle, u Srbiji tražioci azila, lica kojima je priznat status izbeglice ili supsidijarna zaštita, strani državljani, lica bez državljanstva, lica koja su stalno naseljena, privremeno borave ili prolaze kroz teritoriju Republike Srbije, **imaju pravo na zdravstvenu zaštitu** za koju se sredstva obezbeđuju iz budžeta, kao i na to da se ova zaštita pruža na način pod kojim se zdravstvena zaštita pruža građanima Republike Srbije. Zakon dodatno propisuje kazne za zdravstvene ustanove koje ne ukažu zdravstvenu zaštitu, odnosno ne pruže hitnu medicinsku pomoć strancu u potrebi za tom vrstom zaštite.

Osim toga, obaveza za medicinskim tretmanom lica koja čekaju na odluku po zahtevu o azilu opisana je i u Pravilniku o zdravstvenim pregledima lica koja traže azil prilikom prijema u Centar za azil[[45]](#footnote-45).

Iako na pomenuti način garantovana nacionalnim propisima, u Srbiji je trenutno zdravstvena zaštita organizovana prevashodno u saradnji sa UNHCR-om i odvija se uglavnom bez teškoća na nivou primarne i sekundarne zdravstvene zaštite i obezbeđivanja potrebnih lekova.

Ključni propisi i dokumenta koja opisuje nadležnosti i obaveze Ministarstva su:

* Zakon o zdravstvenoj zaštiti
* Zakon o zdravstvenom osiguranju[[46]](#footnote-46)
* Pravilnik o uslovima i načinu unutrašnje organizacije zdravstvenih ustanova[[47]](#footnote-47)
* Pravilnik o bližim uslovima za obavljanje zdravstvene delatnosti u zdravstvenim ustanovama i drugim oblicima zdravstvene službe[[48]](#footnote-48)
* Pravilnik o zdravstvenim pregledima lica koja traže azil prilikom prijema u Centar za azil

## 3.6 Međunarodne organizacije

Međunarodne organizacije i agencije Ujedinjenih nacija su posebno značajne za standardizaciju, kreiranje i izvođenje adekvatnih aktivnosti u oblasti zaštite izbeglica i migranata i posebno osetljivih grupa migranata u Srbiji.

### Agencije Ujedinjenih nacija

Strukture za koordinaciju tima UN u Srbiji potpuno su usaglašene sa modelom koordinacije u izbegličkim krizama i Standardnim operativnim procedurama za objedinjene aktivnosti. Svi relevantni akteri u Srbiji u ovoj oblasti sarađuju sa mehanizmom za koordinaciju sistema UN u Srbiji koji se bavi krizom tj. tematskom grupom UN za izbeglice (RTG). Ova tematska grupa koordinira rad četiri sektorske radne grupe na čijem je čelu Vlada: 1. **Radna grupa za zaštitu izbeglica** (kopredsedavaju Ministarstvo za rad, zapošljavanje, boračka i socijalna pitanja - MINRZS i UNHCR), 2. **Radna grupa za smeštaj/neprehrambene artikle/sanitarne uslove** (kopredsedavaju Komesarijat za izbeglice i migracije - KIRSM, MINRZS i UNHCR), 3. **Radna grupa za zdravstvenu zaštitu /hranu/ishranu** (kopredsedavaju Ministarstvo zdravlja i Svetska zdravstvena organizacija) i 4. **Radna grupa za podršku lokalnim zajednicama** (kopredsedavaju Ministarstvo za lokalnu samoupravu i UNDP).

Operativne radne grupe koje okupljaju organizacije i institucije angažovane u pružanju direktne pomoći i zaštite specifičnih grupa izbeglica su: 1. **Radna grupa za zaštitu migranata** (koordinator je UNHCR), 2. **Radna grupa za zaštitu dece migranata** (koordinator je UNICEF) i 3. **Radna grupa za sprečavanje rodno zasnovanog nasilja** (koordinator je UNFPA).

**UNHCR** - Visoki komesarijat za izbeglice UN je agencija koja ima mandat da vodi i koordinira međunarodne aktivnosti na zaštiti izbeglica i da rešava probleme izbeglica širom sveta. Njena osnovna svrha je da **zaštiti prava i svakodnevnu dobrobit izbeglica** i da osigura da niko ne može biti prisilno vraćen u zemlju porekla. Poseban mandat UNHCR-a tiče se **obezbeđivanja trajnih rešenja za izbeglice** - dobrovoljnog povratka u zemlju porekla, lokalne integracije ili nastanjenja u treću zemlju. Svoje aktivnosti UNHCR sprovodi u saradnji sa vladama zemalja članica širom sveta. U Srbiji, naravno, UNHCR usko sarađuje sa Vladom Republike Srbije, nadležnim institucijama, drugim UN agencijama i međunarodnim organizacijama i nacionalnim udruženjima građana.

UNHCR ima mandat da odlučuje o najboljem interesu dece i o zaštiti migranata u svim državama, a posebno u državama u kojima sistem socijalne zaštite ne postoji. U organizovanim državama UNHCR sarađuje s vladom države kako bi se unapredili resursi i pružila podrška konkretnim migrantima/izbeglicama. U određivanju najboljih interesa dece UNHCR u Srbiji neposredno sarađuje sa centrom za socijalni rad kao organom starateljstva u skladu sa zakonskim propisima.

U zaštiti izbeglica UNHCR obavlja različite aktivnosti:

* Obezbeđuje i unapređuje pravnu i fizičku zaštitu izbeglica
* Nastoji da svede na minimum opasnost od nasilja, uključujući i seksualno nasilje
* Obezbeđuje minimalne uslove smeštaja, vodu, hranu, humanitarne pakete
* Osigurava zdravstvenu zaštitu u saradnji sa nadležnim službama i organizacijama
* Pruža pomoć u registraciji, pitanjima azila, obrazovanju i pravnom savetovanju
* Obezbeđuje programe lokalne integracije
* Obezbeđuje prevoz
* Pruža druge mere praktične zaštite

UNHCR u radu na zaštiti izbeglica podržava organizacije civilnog društva koje pružaju direktnu podršku migrantima. Izvršni partneri UNHCR-a su u 2017. godini bile organizacije: Snaga prijateljstva – „Amity“[[49]](#footnote-49), Grupa za decu i mlade „Indigo“[[50]](#footnote-50), „Praxis“[[51]](#footnote-51), Danish Refugee Council[[52]](#footnote-52), „Intersos“[[53]](#footnote-53), „Microfins“[[54]](#footnote-54), Humanitarni centar za integraciju i toleranciju[[55]](#footnote-55), „Vizija“[[56]](#footnote-56), Beogradski centar za ljudska prava[[57]](#footnote-57), Psihosocijalna inovativna mreža (PIN)[[58]](#footnote-58), Centar za kriznu politiku i reagovanje[[59]](#footnote-59).

Osim relevantnih međunarodnih standarda u oblasti zaštite izbeglica na globalnom nivou, ključni dokumenti na kojima se zasniva delovanje UNHCR-a u Srbiji, kao i relevantna istraživanja i druga dokumenta su:

* Regionalni plan za reagovanje na izbegličku i migrantsku krizu za Evropu od januara do decembra 2017.[[60]](#footnote-60)
* Mentalno zdravlje izbeglica[[61]](#footnote-61)
* Mentalno zdravlje tražilaca azila u Srbiji[[62]](#footnote-62)
* Stav građana Srbije prema tražiocima azila[[63]](#footnote-63)

**UNICEF** - Dečiji fond Ujedinjenih nacija bavi se pravima i dobrobiti dece. Cilj delovanja UNICEF-a je da omogući da sva deca imaju mogućnosti da obezbede svoje pune potencijale u svakodnevnom životu. UNICEF se u radu rukovodi Konvencijom o pravima deteta[[64]](#footnote-64), koju su potpisale i ratifikovale skoro sve zemlje članice Ujedinjenih nacija kako bi se prava deteta uspostavila kao trajna etička načela i međunarodni standardi.

UNICEF sarađuje sa svim državama i vladama, gradi strateška partnerstva sa korporativnim sektorom i medijima i sarađuje sa lokalnim zajednicama, organizacijama civilnog društva i nezavisnim institucijama kako bi se obezbedila sistematska podrška deci.

UNICEF u Srbiji pruža podršku naporima Vlade da se stvori bolje i bezbednije okruženje za svako dete u zemlji. Posebno se fokusira na ostvarivanju prava najosetljivijih grupa dece kako bi ta deca dobila iste šanse kao i ostala deca i mogla da dostignu svoje pune potencijale. UNICEF ima dugu istoriju rada u vanrednim situacijama i humanitarnim kontekstima, bilo da nastaju kao posledica prirodnih nepogoda i katastrofa bilo da su posledica ratnih sukoba. U vanrednim situacijama radi na tome da **osigura realizaciju osnovnih prava dece i žena**, a negativne posledice vanrednih situacija, pogotovo na decu, umanji obezbeđujući robu i usluge.

UNICEF podržava Vladu Republike Srbije da se pripremi za upravljanje rizikom i vanrednim situacijama u cilju povećanja otpornosti i kapaciteta za reagovanje u vanrednim situacijama u sektorima socijalne zaštite, obrazovanja i zdravstva. Kao odgovor na aktuelnu krizu, UNICEF je, u saradnji sa partnerima, uspostavio **dečije kutke i kutke za majke i bebe**. Oni su opremljeni obrazovnim materijalima i igračkama i predstavljaju utočišta gde deca mogu da se odmore i da se ponovo osećaju kao deca, dok u kucima za majke i bebe majke mogu neometano da doje i da dobiju potrebnu podršku, a deca mogu da dobiju hranu koja odgovara njihovom uzrastu. Takođe omogućava **uvođenje savremenih pristupa u zaštiti dece izbeglica/migranata** i **osposobljavanje stručnjaka vladinog i nevladinog sektora za pružanje kvalitetne zaštite deci**, kroz realizaciju projekata koji jačaju kapacitete sistema da odgovori na potrebe dece, finansirajući kreiranje programa i obuke stručnjaka u vladinom i nevladinom sektoru. UNICEF je **omogućio zapošljavanje terenskih radnika centra za socijalni rad,** čime je u akutnoj krizi bilo omogućeno prisustvo centra za socijalni rad u prihvatnim centrima 24 sata dnevno.

Resursi UNICEF-a koji mogu da budu od posebnog značaja za pružanje adekvatne zaštite deci migrantima u Srbiji su:

* Standardne operativne procedure zaštite dece izbeglica/migranata[[65]](#footnote-65)
* Dečiji brakovi u Srbiji[[66]](#footnote-66)
* Vodič za kulturno kompetentnu praksu u socijalnoj zaštiti[[67]](#footnote-67)
* Pojmovnik kulturno kompetentne prakse[[68]](#footnote-68)

**Međunarodna organizacija za migracije (IOM)** vodeća je međuvladina organizacija u oblasti migracija i posvećena principu da humane i uređene migracije doprinose i migrantima i društvu.

Osnovne nadležnosti IOM-a su **osiguravanja uređenog i humanog upravljanja migracijama** i **iznalaženja praktičnih rešenja za teškoće i probleme koji se tiču migracija**, kako bi obezbedila humanitarnu pomoć migrantima kojima je ta pomoć potrebna, uključujući izbeglice, interno raseljena lica ili druga lica koja su ostala bez doma. U obavljanju svojih nadležnosti IOM blisko sarađuje sa Vladom, međunarodnim i nacionalnim organizacijama.

Publikacije Međunarodne organizacije za migracije značajne za razvoj programa zaštite migranata su:

* Priručnik *Migracije i lokalni razvoj*[[69]](#footnote-69)
* Migracije i razvoj u Srbiji[[70]](#footnote-70)
* Priručnik o humanitarnom upravljanju granicom - Standardne operativne procedure za graničnu policiju[[71]](#footnote-71)

**UNFPA** - Populacioni fond Ujedinjenih nacija promoviše prava svih žena, muškaraca i dece da uživaju u zdravom životu i jednakim mogućnostima. UNFPA pruža podršku svim zemljama u korišćenju demografskih podataka u svrhu kreiranja politika i programa smanjenja siromaštva, u oblasti reproduktivnog zdravlja uključujući planiranje porodice i seksualno zdravlje, kako bi se ženama, mladima i deci omogućilo donošenje informisanih odluka i pravo na izbor.

U okviru svojih aktivnosti u Srbiji, UNFPA je u partnerstvu sa nadležnim institucijama kreirao Standardne operativne procedure RS za prevenciju i zaštitu lica iz mešovitih migracija od rodno zasnovanog nasilja, na osnovu kojih se omogućava primena prilagođenih postupaka zaštite žrtava rodno zasnovanog nasilja u migrantskoj populaciji.

Publikacije UNFPA-a od značaja za postupke zaštite posebno osetljivih grupa migranata su:

* Standardne operativne procedure RS za prevenciju i zaštitu lica iz mešovitih migracija od rodno zasnovanog nasilja
* Addressing the Needs of Women and Girls in Humanitarian Emergencies in Eastern Europe and Central Asia[[72]](#footnote-72)
* Minimum Standards for Prevention and Response to Gender-based Violence in Emergencies[[73]](#footnote-73)

### Druge međunarodne organizacije

Osim agencija Ujedinjenih nacija, u zaštiti izbeglica i migranata i posebno osetljivih grupa unutar ove populacije, u poslednje tri godine posebno su aktivne međunarodne organizacije: „Save the Children“ - predstavništvo u Srbiji[[74]](#footnote-74), International Rescue Committee[[75]](#footnote-75), Catholic Relief Services[[76]](#footnote-76), Médecins Sans Frontières (MSF)[[77]](#footnote-77), Médecins du Monde[[78]](#footnote-78), Real Medicine Foundation[[79]](#footnote-79), OXFAM International[[80]](#footnote-80), Jesuit Refugee Service[[81]](#footnote-81), ADRA[[82]](#footnote-82), Danish refugee council[[83]](#footnote-83), „Caritas“[[84]](#footnote-84), CARE International[[85]](#footnote-85) i mnoge druge.

## 3.7 Organizacije civilnog društva

Organizacije civilnog društva su nosioci brojnih inicijativa i projekata u oblasti zaštite izbeglica i migranata u Srbiji. Najčešće se pojavljuju kao pružaoci različitih oblika podrške posebno osetljivim grupama migranata i njihovim porodicama. Udruženja svojim programima i kapacitetima nadomešćuju nedostatak programa i stručnih kapaciteta u ustanovama formalnog sistema. Organizacije koje deluju u Srbiji aktivne su u različitim oblastima, od organizovanja aktivnosti u zajednici i jačanja kapaciteta institucija i lokalnih samouprava za kreiranje adekvatnih programa za prihvat i zaštitu migranata, preko obezbeđivanja kulturne medijacije, organizovanja radionica i aktivnosti psihosocijalne podrške za migrante, do izvođenja specifičnih programa zaštite specifičnih grupa migranata - dece bez pratnje i odvojena dece, žrtava nasilja (u porodici), žrtava trgovine ljudima. Aktivnosti nekih od organizacija uključuju i obezbeđivanje alternativnog smeštaja za neke od ovih korisničkih grupa.

Aktivnost mapiranja postojećih usluga i programa zaštite namenjenih izbeglicama i migrantima u Srbiji[[86]](#footnote-86) iz 2017. godine je pokazala da najveći broj organizacija civilnog društva realizuje aktivnosti u sledećim oblastima:

* Psihosocijalna podrška
* Identifikacija dece i upućivanje
* Informisanje i povećanje svesti javnosti
* Obezbeđivanje humanitarne pomoći bez distribucije hrane
* Pružanje psihološke podrške
* Podrška u transportu
* Podrška na zaštiti mentalnog zdravlja
* Vođenje slučaja
* Pružanje pravne pomoći
* Jačanje tehničkih kapaciteta institucija i organizacija
* Kreiranje politika
* Praćenje i izveštavanje

Osim toga, **odvojena deca i deca bez pratnje** bila su u fokusu rada sedam organizacija od 2015. do 2017. (obavljale su aktivnosti identifikacije i upućivanja, vođenja slučaja u saradnji s organom starateljstva, informisanja i povećanja svesti javnosti, spajanja sa porodicom, izgradnje institucionalnih kapaciteta), četiri organizacije su se bavile **zaštitom dece žrtava trgovine ljudima** (kroz aktivnosti identifikacije i upućivanja, informisanja i povećanja svesti javnosti, pružanja pravne pomoći i vođenja slučaja u saradnji sa nadležnim organom starateljstva), a samo je jedna organizacija specijalizovana za rad na **zaštiti žrtava rodno zasnovanog nasilja** (kroz izvođenje aktivnosti identifikacije i upućivanja, zbrinjavanja, pružanja psihološke pomoći, unapređenja mentalnog zdravlja, jačanja kapaciteta drugih aktera u sistemu za adekvatno reagovanje na potrebe žrtava nasilja i eksploatacije).

Organizacije koje daju naročiti doprinos u zaštiti različitih grupa migranata u Srbiji su[[87]](#footnote-87):

* „Atina“[[88]](#footnote-88) je angažovana u identifikaciji, upućivanju i zaštiti žena i devojaka žrtava nasilja i eksploatacije i posebno izvođenju aktivnosti sveobuhvatne (i dugoročne) podrške korisnicama i korisnicima. „Atina“ je aktivna i u pružanju podrške deci iz posebno osetljivih grupa migranata. Posebnu pažnju u radu posvećuje jačanju kapaciteta drugih aktera za rad sa posebno osetljivim grupama migranata.
* Beogradski centar za ljudska prava je angažovan na pružanju pravne pomoći i podrške izbeglicama i migrantima, kao i na analizama sistema zaštite i formulisanju predloga za unapređenje zakonodavnog okvira i procedura za zaštitu.
* Centar za integraciju mladih ima značajna iskustva u radu sa decom uključenom u život i rad na ulici i realizuje direktan rad sa decom i mladima kroz servise i aktivnosti na terenu.
* C31 je ekspertska organizacija koja se bavi participacijom dece i pomaže ostalim partnerima da unaprede metodologiju rada i pružaju pomoć partnerima u osmišljavanju aktivnosti i programa.
* „Grupa 484“ realizuje aktivnosti na terenu pre svega kroz pilotiranje i testiranje psihosocijalnih programa podrške.
* Grupa za decu i mlade „Indigo“[[89]](#footnote-89).
* Novosadski humanitarni centar[[90]](#footnote-90) u okviru „Miksališta“ vodi kutak za majke i bebe i izvodi različite programe za osnaživanje žena i drugih grupa izbeglica i migranata.
* „Praxis“[[91]](#footnote-91) radi na sprovođenju rane identifikacije dece, pružanju pravne pomoći i pomoći oko registracije, upućivanju na usluge i servise drugih organa i sistema. Kroz rad na terenu, „Praxis“ radi na informisanju izbeglica, kao i na praćenju kršenja prava izbeglica i pripremi periodičnog izveštaja o praćenju stanja.
* Psihosocijalna inovativna mreža[[92]](#footnote-92) pruža podršku izbeglicama i migrantima koji pokazuju znakove posttraumatskog stresnog poremećaja, depresije i anksioznosti, žrtvama nasilja i osobama koje imaju određene zdravstvene tegobe (visokorizična trudnoća, telesne povrede itd.), žrtvama seksualnog nasilja ili rodno zasnovanog nasilja, osobama koje pokazuju određene poremećaje ponašanja i imaju problem s agresijom/zloupotrebom supstanci i sl.
* SOS Dečja sela[[93]](#footnote-93) u Srbiji izvode niz aktivnosti za pružanje sveobuhvatne podrške deci izbeglicama i migrantima kroz program podrške u urgentnim situacijama.

Značajan aspekt rada organizacija jesu i obuke za zaposlene u različitim sistemima (policija, sistem socijalne zaštite, zdravstveni, obrazovni sistem, pravosuđe), kao i za predstavnike nevladinih organizacija. Teme koje su posebno značajne u ovom segmentu jesu one koje se odnose na sticanje kompetencija i upoznavanje različitih kulturnih obrazaca, teme iz oblasti multikulturalnosti, borbe protiv predrasuda i stereotipa i sl., ali i teme koje su usmerene na sticanje znanja o dečijim i ženskim pravima, zakonskom i strateškom okviru i resursima za delovanje i pružanje adekvatne zaštite deci bez pratnje, odvojenoj deci, deci žrtvama trgovine i ženama žrtvama nasilja. Osim toga, organizacije su posebno aktivne u smanjivanju socijalne distance i diskriminacije izbeglica i migranata kroz organizovanje zajedničkih aktivnosti između izbegličke populacije i predstavnika lokalnih zajednica.

U pružanju podrške izbeglicama i/ili istraživanju, kreiranju politika u ovoj oblasti, aktivne su i: „Astra“[[94]](#footnote-94), „Čovekoljublje“[[95]](#footnote-95), Fondacija „Divac“[[96]](#footnote-96), „Ideas“[[97]](#footnote-97) i mnoge druge.

Od istraživanja i publikacija koje mogu da ponude značajne resurse za promišljanje, ali i delovanje u procesima zaštite izbeglica i migranata, kao i posebno osetljivih grupa u ovoj populaciji, izdvajamo:

Istraživanja i izveštaji:

* Pravo na azil u Republici Srbiji u 2015[[98]](#footnote-98), Beogradskog centra za ljudska prava
* Pravo na azil u Republici Srbiji u 2016[[99]](#footnote-99), Beogradskog centra za ljudska prava
* Komentar na nacrt zakona o azilu i privremenoj zaštiti RS[[100]](#footnote-100), „Grupe 484“
* Srbija od zemlje tranzita do zemlje destinacije[[101]](#footnote-101), Beogradskog centra za ljudska prava
* Izazovi migrantsko-izbegličke krize iz ugla OCD[[102]](#footnote-102), „Grupe 484“
* Safe Passage[[103]](#footnote-103), Beogradskog centra za ljudska prava
* Pravni aspekt zaštite izbeglica i migranata[[104]](#footnote-104), NVO „Praxisa“
* Položaj nepraćene i razdvojene dece u Srbiji[[105]](#footnote-105), Beogradskog centra za ljudska prava
* Maloletnici bez pratnje i razdvojeni maloletnici u procesu povratka[[106]](#footnote-106), „Grupe 484“
* Deca u pokretu[[107]](#footnote-107), Udruženja „Atina“
* Rodna perspektiva Zakona o azilu Republike Srbije[[108]](#footnote-108), Beogradskog centra za ljudska prava
* Nasilje nad ženama i devojčicama u izbegličkoj i migrantskoj populaciji u Srbiji[[109]](#footnote-109), Udruženja „Atina“
* Minimalni standardi za zaštitu dece u humanitarnim aktivnostima[[110]](#footnote-110), „Ideasa“
* Vodič za procenu najboljeg interesa deteta[[111]](#footnote-111), Udruženja „Atina“
* Priručnik o delotvornoj zaštiti dece bez pratnje u migracijama i dece u migracijama odvojene od oba roditelja ili staratelja u Srbiji i Makedoniji[[112]](#footnote-112), „Grupe 484“

Lista aktivnosti i resursa kojima raspolaže civilni sektor u Srbiji, za potrebe zaštite migranata i izbeglica, ovim pregledom nije iscrpljena i nadamo se da će u daljoj razradi Vodiča biti dostupni detaljniji pregledi resursa svih aktivnih aktera.

# 4. ZAŠTITA MIGRANATA U REPUBLICI SRBIJI

Predlog zakona o azilu i privremenoj zaštiti Republike Srbije[[113]](#footnote-113) predviđa sledeća načela koja su od posebnog značaja za sprovođenje programa podrške i zaštite izbeglica i migranata u Srbiji:

1. **Nediskriminacija** - Prilikom sprovođenja odredaba ovog zakona zabranjena je svaka diskriminacija na bilo kom osnovu, a naročito na osnovu rase, boje kože, pola, roda, rodnog identiteta, seksualnog opredeljenja, nacionalne pripadnosti, društvenog porekla ili sličnog statusa, rođenja, veroispovesti, političkog ili drugog ubeđenja, imovinskog stanja, kulture, jezika, starosti ili intelektualnog, senzornog odnosno fizičkog invaliditeta.
2. **Nekažnjavanje za nezakonit ulazak ili boravak** - Stranac neće biti kažnjen za nezakonit ulazak ili boravak u Republici Srbiji ako bez odlaganja izrazi nameru za podnošenjem zahteva i pruži valjano obrazloženje za svoj nezakonit ulazak ili boravak.
3. **Jedinstvo porodice** - Nadležni organi će preduzeti sve raspoložive mere radi održanja jedinstva porodice u toku postupka, kao i po odobrenju azila ili privremene zaštite. Lica kojima je odobren azil ili privremena zaštita imaju pravo na spajanje porodice, u skladu sa odredbama ovog zakona.
4. **Najbolji interes maloletnika** - Prilikom sprovođenja odredaba ovog zakona postupa se u skladu sa načelom najboljeg interesa maloletnog lica. Prilikom procene najboljeg interesa maloletnog lica uzima se u obzir dobrobit, socijalni razvoj i poreklo maloletnog lica, mišljenje maloletnog lica zavisno od njegovog uzrasta i zrelosti, načelo jedinstva porodice, kao i zaštita i bezbednost maloletnog lica, posebno ako postoji sumnja da je maloletno lice žrtva trgovine ljudima ili žrtva nasilja u porodici i drugih oblika rodno zasnovanog nasilja.
5. **Načelo besplatnog prevođenja** - Tražiocu koji ne razume službeni jezik postupka obezbediće se besplatne usluge prevođenja na maternji jezik odnosno na jezik koji razume. Obaveza pružanja besplatne usluge prevođenja obuhvata i korišćenje znakovnog jezika i dostupnost materijala na Brajevom pismu.
6. **Slobodan pristup UNHCR-u** - Tražilac ima pravo na kontakt sa ovlašćenim službenicima UNHCR-a u svim fazama postupka azila.
7. **Načelo lične dostave** - Sva pismena u postupku dostavljaju se lično tražiocu ili njegovom zakonskom zastupniku ili punomoćniku. Pismeno se smatra dostavljenim kada ga primi bilo koje od navedenih lica.
8. **Rodna ravnopravnost i osetljivost** - Odredbe ovog zakona tumače se na rodno osetljiv način. Tražiocu se, na njegov zahtev, omogućava da podnese zahtev za azil i da ga sasluša lice istog pola, odnosno da bude saslušan uz pomoć prevodioca ili tumača istog pola, osim ako to nije moguće ili je povezano s nesrazmernim teškoćama za organ koji vodi postupak azila. Načelo se primenjuje i bez posebnog zahteva tražioca prilikom pretresanja, telesnih pregleda i drugih radnji u postupku koje podrazumevaju fizički kontakt sa tražiocem. Osobe ženskog pola u pratnji muškaraca koje traže azil podnose zahtev i daju izjavu odvojeno od svojih pratilaca.
9. **Obezbeđenje posebnih procesnih i prihvatnih garancija** - U postupku azila vodi se računa o specifičnoj situaciji lica kojima su potrebne posebne procesne ili prihvatne garancije, kao što su maloletna lica, maloletna lica bez pratnje, osobe sa invaliditetom, starija lica, trudnice, samohrani roditelji sa maloletnom decom, žrtve trgovine ljudima, teško bolesna lica, osobe sa duševnim poremećajima, kao i lica koja su bila mučena, silovana ili izložena drugim teškim oblicima psihološkog, fizičkog ili polnog nasilja, kao što su žene žrtve sakaćenja polnih organa. Posebnim procesnim i prihvatnim garancijama pruža se odgovarajuća pomoć tražiocu koji s obzirom na svoje lične okolnosti nije sposoban da ostvaruje prava i obaveze iz ovog zakona bez odgovarajuće pomoći.
10. **Neposrednost** - Svaki tražilac ima pravo da usmeno i neposredno bude saslušan od ovlašćenog službenika nadležne organizacione jedinice Ministarstva unutrašnjih poslova o svim činjenicama relevantnim za odobravanje ili prestanak prava na azil.
11. **Poverljivost** - Podaci o tražiocu do kojih se dođe tokom postupka azila mogu biti dostupni samo zakonom ovlašćenim licima. Podaci se ne smeju otkriti zemlji porekla tražioca, osim ako ga po okončanju postupka treba prinudno vratiti u zemlju porekla.

Iako je država Srbija, prema ocenama svih angažovanih aktera u procesu zaštite, evropskih i međunarodnih institucija i organizacija, pa i svedočenjima samih izbeglica i migranata koji su prošli kroz njenu teritoriju ili tu borave, na odgovoran i sistematičan način pristupila procesu prihvata i zaštite izbeglica i migranata, potreba za hitnim reagovanjem i broj ljudi koji su se našli na teritoriji države učinili su da ovaj odgovor na zahteve koji je migraciona kriza postavila ne bude uvek zasnovan na individualnim potrebama, osetljivosti i/ili snagama svakog pojedinca i pojedinke. Međutim, s obzirom na izmenjene okolnosti i činjenicu da se duži period oko 4.000 izbeglica i migranata trenutno nalazi na teritoriji Republike Srbije, bez preciznih odgovora na pitanje o tome koliko ovaj boravak može da traje, neophodno je uspostaviti unapređen sistem podrške i zaštite koji u fokus stavlja identifikaciju ranjivih grupa i kreiranje dobro koordinirane i sistematične podrške zasnovane na individualnim potrebama izbeglica.

Odgovor na prvo pitanje - o posebnoj osetljivosti nekih grupa migranata - dat je i u Priručniku o zaštiti migranata[[114]](#footnote-114), koji naglašava da je, u odnosu na opštu populaciju, moguće posmatrati sve izbeglice i migrante u Srbiji kao posebno ranjive. Međutim, s obzirom na to da ovaj pristup ne nudi konkretna rešenja za izazove s kojima se profesionalci suočavaju u radu na specifičnim slučajevima, relevantne nacionalne publikacije i publikacije međunarodnih organizacija, zasnovane na istraživanjima okolnosti iz perioda migrantske krize u Evropi od 2015. godine, kao najranjivije grupe imenuju: žene (uključujući udate žene, neudate žene koje putuju same ili sa decom, trudnice i dojilje, adolescentkinje, prevremeno udate devojčice - ponekad same sa novorođenim bebama), decu bez pratnje, osobe sa invaliditetom i starije muškarce[[115]](#footnote-115) i naglašavaju da ove grupe, pre svih, zahtevaju brz, koordiniran i delotvoran odgovor i sveobuhvatnu zaštitu.

S obzirom na procenjene potrebe sistema zaštite, ali i međunarodne standarde u ovoj oblasti, program jačanja kapaciteta profesionalaca angažovanih u procesima zaštite migranata i ova publikacija posebnu pažnju će posvetiti zaštiti dece (i naročito dece bez pratnje) i zaštiti žena izbeglica i migrantkinja.

## 4.1 Procedure za zaštitu dece bez pratnje i odvojene dece

Najosetljivije grupe dece migranata:

* Deca bez pratnje roditelja/staratelja ili druge osobe koja je po običajnom pravu odgovorna za dete
* Deca odvojena od roditelja/staratelja, ali ne i od šire porodice
* Deca žrtve zanemarivanja, zlostavljanja, eksploatacije i trgovine ljudima
* Deca rođena tokom migriranja, bebe i sasvim mala deca
* Devojčice i devojke
* Deca koja su sama, ili sa porodicom, zadržana u Srbiji mimo njihovolje volje
* Deca sa razvojnim teškoćama/deca s invaliditetom

Srbija je zemlja koja je potpisnik svih međunarodnih konvencija u oblasti zaštite dece - konvencija Ujedinjenih nacija i konvencija Saveta Evrope, i u nastojanju da odgovori potrebama dece migranata rukovodila se ovim propisima, kao i domaćim zakonodavstvom u unapređenju zaštite dece i razvoju resursa. Iako se postupci zaštite dece odnose pre svega na porodičnopravnu zaštitu, starateljstvo i obezbeđenje smeštaja i drugih usluga, i realizuju se u skladu sa opštim principima i propisima, njihova zaštita zahteva i određene specifičnosti. Te specifičnosti dolaze pre svega iz činjenice da deca migranti imaju znatno drugačije kulturološko i jezičko poreklo.

S druge strane, specifičnosti masovnih migracija i izloženost brojnim bezbednosnim rizicima tokom dugotrajnog putovanja ostavljaju znatne posledice na mentalno zdravlje, razvoj i porodičnu pripadnost dece, što takođe zahteva odgovarajuću organizaciju i postojanje potrebnih znanja i veština za zaštitu, pružanje pomoći i podrške. Iznenadni i nasilni počeci vanredne situacije, raspad porodice, izloženost ratnim sukobima, regrutovanju u oružane snage, akutni nedostatak resursa samo su jedna grupa faktora koji dovode decu u stanje povećane vulnerabilnosti.

**Zaštita dece u vanrednim situacijama je važna** jer rizici sa kojima se deca suočavaju u vanrednoj situaciji imaju razorne posledice po njihovu dobrobit, fizičku bezbednost i budućnost. Ključne promene koje vanredna situacija donosi i koje utiču na efikasnost sistema da odgovori na potrebe dece su: povećanje rizika po decu, slabljenje kapaciteta sistema da obezbedi dostupnost podrške deci i pojavljivanje novih potreba i zahteva sa odgovorom zajednice.

Rizici da dete bude izloženo nasilju, zanemarivanju i zlostavljanju su pojačani, uključujući i povećan rizik od eksploatacije, trgovine ljudima i krijumčarenja. Trenutni stepen ugroženosti mentalnog zdravlja deteta koji utiče na ispoljavanje emocija, mišljenje i fleksibilnost, reakcije deteta na odvajanje, prisustvo osećanja krivice, bespomoćnosti i depresije, tugovanje za roditeljima, porodicom, zemljom i prijateljima, značajni su faktori ranjivosti. Ugroženost mentalnog zdravlja roditelja usled teškoća u prilagođavanju na izmenjene porodične uloge i obaveze, gubitka veze sa etničkom zajednicom, razdvajanja porodice, tugovanja za članovima porodice koji su ostali ili poginuli, zbog iskustva mučenja i trauma, gubitka pozitivne slike o sebi i sebi kao roditelju sposobnom da zaštiti dete, takođe pojačava vulnerabilnost deteta. Stoga je blagovremeno otkrivanje i reagovanje u zaštiti vulnerabilne dece prioritet u zaštiti dece izbeglica i migranata u Srbiji.

Zaštita dece koja su u Srbiji sa roditeljima ili proširenom porodicom odvija se od momenta kada se uoči da je dete u porodici izloženo rizicima od zlostavljanja, zanemarivanja i eksploatacije.

Ključna unapređenja odgovora države realizovana su u okviru sistema socijalne zaštite, obrazovanja i postupka azila, uz nastojanje da se u okvirima mogućnosti države maksimalno poštuju svetski i evropski standardi. U zaštiti dece Srbija se pridržava ključnih principa koji su definisani Konvencijom o pravima deteta (CRC), kao i principa koji su definisani Minimalnim standardima zaštite dece u humanitarnim aktivnostima (CPMS) i Minimalnim standardima pri odgovoru na katastrofu (Sphere standardi)[[116]](#footnote-116).

Slika 1: *Osnovni principi u zaštiti dece u humanitarnim aktivnostima*

### Informisanje

Preduslov uspešne zaštite deteta i njegovog učešća u postupcima koji ga se tiču je informisanje deteta. Informisanje deteta se odvija praktično od uspostavljanja prvog kontakta sa detetom i traje sve vreme pružanja podrške i zaštite deteta.

Tokom ovih postupaka dete se informiše o svim aspektima njegove situacije, o njegovim pravima, okruženju u kojem se nalazi, zakonskim propisima koji ga se tiču, očekivanim aktivnostima i posledicama tih aktivnosti, o postupku azila, trajnim rešenjima i drugim pravima u skladu sa međunarodnim pravima izbeglica. Dete se takođe upoznaje sa postupcima i procesima zaštite, fazom zaštite, ostvarenim rezultatima, prepoznatim novim rizicima, obavezom postupanja stručnjaka centra za socijalni rad tokom zaštite i o svim drugim aspektima životnih okolnosti i zaštite koji su detetu potrebni.

Adekvatno informisanje i dobijanje saglasnosti deteta bez pratnje je posebno važno kada se radi o azilnom postupku i procedurama u vezi s tim postupkom, kao što je procena uzrasta. U tom slučaju je uloga privremenog staratelja i obaveza informisanja i dobijanja saglasnosti ključna.

Prilikom informisanja deteta neophodno je obezbediti prevodioca, pripremiti štampane materijale na jeziku koji dete najbolje razume.

Za uspostavljanje komunikacije sa decom, a naročito za informisanje dece, preporučujemo slikovne materijale Udruženja građana „Grupa 484“.

### Registracija i azilna zaštita

Procedure azilne zaštite u slučaju dece bez pratnje i odvojene dece sprovode ovlašćeni policijski službenici i centar za socijalni rad, odnosno privremeni staratelj deteta. Primena procedure započinje prilikom identifikacije i evidentiranja deteta, odmah nakon dolaska deteta na teritoriju Srbije i traje do donošenja pravnosnažne odluke o azilu, odnosno do prestanka potrebe za azilnom zaštitom maloletnika.

Izražavanje namere omogućava 72 sata legalnog boravka u Srbiji i za to vreme je migrant dužan da se javi Kancelariji za azil radi daljeg postupka.

U fazi evidentiranja, dete bez pratnje može da izrazi **nameru o traženju azila** ovlašćenom policijskom službeniku. Pripadnik MUP-a koji je evidentirao dete poziva centar za socijalni rad kako bi se maloletniku obezbedila starateljska zaštita pre njegovog upućivanja na dalji postupak registracije, ukoliko stručni radnik centra za socijalni rad već nije prisutan.

Registracija maloletnika bez pratnje odvija se uz prisustvo njegovog privremenog staratelja. Procedura **obezbeđivanja privremene starateljske zaštite** se odvija neposredno nakon otkrivanja deteta, kako bi se obezbedilo zastupanje deteta u svim daljim postupcima, počevši od registracije deteta. Postupak počinje donošenjem rešenja o privremenom starateljstvu, i to u usmenoj ili pismenoj formi. Dužnost privremenog staratelja obavlja stručni radnik centra za socijalni rad ili drugi građanin RS koji je dobio podobnost za obavljanje starateljske dužnosti za zaštitu konkretnog deteta.

Prema detetu bez pratnje postupa se kao prema maloletniku sve dok se ne utvrdi da se radi o osobi starijoj od 18 godina.

Privremeni staratelj dalje obezbeđuje da se postupak sprovodi u skladu sa nacionalnim i međunarodnim standardima u zaštiti prava deteta, što obuhvata postupanje sa punim uvažavanjem dostojanstva, integriteta i prava deteta, te da se procena uzrasta ne sprovodi u slučajevima kada je očigledno da je osoba mlađa od 18 godina i da se radi uz saglasnost deteta na osnovu prethodnog informisanja.

S obzirom na to da je zakonski rok za podnošenje zahteva za azil kratak, te da je često nemoguće u tom roku doneti odluku o trajnim rešenjima za dete i njegovim najboljim interesima, staratelj deteta na osnovu saglasnosti centra za socijalni rad podnosi zahtev za odlaganje zakonskog roka za podnošenje zahteva za azil.

U sledećoj fazi privremeni staratelj u ime deteta i s detetom **podnosi zahtev za azil** u zakonskom roku.

Kada se za dete bez pratnje podnese zahtev za azil, započinje **postupak saslušanja**, koji obavljaju službenici Kancelarije za azil na zakonom propisan način. Saslušanje deteta se uvek obavlja u prisustvu privremenog staratelja i/ili zakonskog zastupnika ukoliko ga je staratelj ovlastio da zastupa dete u postupku. Nakon sprovedenog postupka **donosi se prvostepeno rešenje** kojim se zahtev za azil može usvojiti, odbaciti ili se postupak može obustaviti.

### Preliminarna identifikacija i početna procena

Prepoznavanje dece u riziku i dece kojoj je potrebna dalja podrška je prvi, izuzetno važan korak u zaštiti dece i obavlja se prilikom susreta sa detetom izbeglicom/migrantom u bilo kom momentu njegovog boravka u Srbiji, ako dete već nije uključeno u podršku i zaštitu. Postupak **preliminarne identifikacije** dece prethodi postupku evidentiranja i registracije i obavlja se kad god je moguće odmah po dolasku deteta izbeglice/migranta na teritoriju Srbije. Preliminarnu identifikaciju dece mogu da sprovedu radnici na prvoj liniji kontakta sa detetom, bez obzira na profesiju kojom se bave i poslove koje obavljaju.

U preliminarnoj identifikaciji su ključni **opservacija** i **brzi skrining** (ukoliko nije bilo moguće identifikovati dete kao posebno osetljivo samim posmatranjem). Kao podrška za donošenje zaključaka u fazi posmatranja moguće je koristiti *Indikatore za preliminarnu identifikaciju na osnovu strukturirane opservacije – IP 1[[117]](#footnote-117),* dok su za drugu fazu važni *Indikatori za preliminarnu identifikaciju na osnovu brzog skrininga* – IP 2[[118]](#footnote-118).

Važno je imati na umu da je SOP u ovoj oblasti izrađen pre svega za potrebe pružanja urgentne podrške velikoj grupi izbeglica i migranata, a da je, s obzirom na dužinu boravka osoba iz poslednjeg velikog migracijskog toka u Srbiji, neophodno u vidu imati standarde i regularne procedure za zaštitu dece u Republici Srbiji. Ovo pre svega znači da je, **u slučaju sumnje na nasilje ili eksploataciju**, nužno informisanje policije i nadležnog centra za socijalni rad koji će dalje preduzeti sve mere iz svoje nadležnosti radi zaštite deteta.

Pitanja o zaštiti dece i posebno dece bez pratnje i odvojene dece iz izbegličke i migrantske populacije, uz Krivični i Porodični zakon, regulisana su i Zakonom o socijalnoj zaštiti, Zakonom o zdravstvenoj zaštiti, Zakonom o osnovama sistema obrazovanja i vaspitanja, Zakonom o maloletnim učiniocima krivičnih dela i krivičnopravnoj zaštiti maloletnih lica, odredbama Opšteg i posebnih protokola za zaštitu dece od zlostavljanja i zanemarivanja i dr., a posebno značajne su **Standardne operativne procedure za zaštitu dece izbeglica i migranata.**

Po završenoj preliminarnoj identifikaciji, dalje moguće aktivnosti jesu primena hitnih mera zaštite, dalje upućivanje ili obustava upućivanja ukoliko je zaključeno da je dete u adekvatnom porodičnom okruženju i da mu nisu potrebne posebne mere zaštite.

Proces daljeg upućivanja služi tome da specijalizovane službe i profesionalci u ovoj oblasti na adekvatan način obave procenu najboljeg interesa deteta. U situaciji masovnih migracija i tranzita, ova procedura traje najviše pola sata od uspostavljanja minimalnog odnosa poverenja sa detetom. U situaciji dužeg zadržavanja deteta u Srbiji, procena može trajati i duže pod uslovom da se dete ne nalazi u visokom riziku po bezbednost. **Početna procena najboljeg interesa** deteta je postupak u kojem se utvrđuju konkretni rizici po bezbednost i razvoj deteta, njegove potrebe za podrškom i vrši dalje upućivanje deteta na procenu i podršku.

Procedura obezbeđivanja privremene starateljske zaštite se odvija neposredno nakon otkrivanja deteta, kako bi se obezbedilo zastupanje deteta u svim daljim postupcima, počevši od registracije deteta. Postupak počinje donošenjem rešenja o privremenom starateljstvu, i to u usmenoj ili pismenoj formi. Dužnost privremenog staratelja obavlja stručni radnik centra za socijalni rad ili drugi građanin RS koji je dobio podobnost za obavljanje starateljske dužnosti za zaštitu konkretnog deteta.

Privremeni staratelj odlučuje o hitnim merama zaštite, o obezbeđenju smeštaja deteta, a kasnije o svim aspektima zaštite ličnosti deteta, osim u situacijama koje su propisane zakonom i u kojima privremeni staratelj mora da ima prethodnu saglasnost centra za socijalni rad kako bi određenu radnju realizovao. Staratelj može samostalno zastupati dete i preduzimati poslove koji su vezani za redovno staranje o ličnosti i imovini deteta. On učestvuje u svim postupcima zaštite najboljih interesa deteta (privremeni staratelj sa širim ovlašćenjima). Privremeni staratelj može, uz saglasnost centra za socijalni rad, da ovlasti pravnog zastupnika da zastupa dete u određenim pravnim postupcima, kao što je postupak azila, ili u krivičnim postupcima koji se tiču maloletnika. Uz saglasnost centra za socijalni rad, on odlučuje o merama lečenja deteta i raspolaganju imovinom deteta.

Početnu procenu rizika i potreba deteta obavljaju obučeni terenski radnici sa odgovarajućim kompetencijama, stručnom spremom i završenom obukom za realizaciju početne procene u okviru SOP. Početnu procenu pre svega daje terenski radnik OCD koji je specijalizovan za rad sa decom i terenski socijalni radnik CSR. Ovu procenu mogu dati i stručni radnici CSR i drugi angažovani stručnjaci UN agencija i međunarodnih organizacija, uz ispunjenost navedenih uslova. Procedura se sprovodi u dva koraka: pridobijanje deteta za saradnju i sprovođenje procene.

Pridobijanje deteta za saradnju podrazumeva pridobijanje elementarnog poverenja deteta, smirivanje i smanjenje anksioznosti deteta, dobijanje informisanog pristanka/saglasnosti deteta i zadovoljavanje neophodne urgentne podrške u smislu obezbeđivanja hrane, vode, odmora, kupanja i slično.

Informisanje deteta u ovom postupku može se odnositi na osnovne informacije o njegovoj situaciji, informacije o tome s kim razgovara, gde se trenutno nalazi, šta će biti sledeći koraci, s kim će se prvo sresti i slično.

Sprovođenje procene odnosi se na procenu stepena rizika po dete i određivanje prioritetnih potreba deteta na koje treba odgovoriti. Procena se završava informisanjem deteta na primeren način o rezultatima procene, zajedničkim formulisanjem osnovnih sledećih koraka i informisanjem o osobama i njihovim ulogama sa kojima će se dalje upoznati.

Rezultat preliminarne procene jesu odluke o stepenu rizika, prioritetnim potrebama deteta i daljem upućivanju, a instrumenti koji se koriste su:

1. Indikatori visokog rizika za decu do 18 godina[[119]](#footnote-119)
2. Indikatori visokog rizika za decu do 14 godina (ovi indikatori dopunjuju indikatore visokog rizika za decu navedenog uzrasta)[[120]](#footnote-120)
3. Indikatori srednjeg rizika za decu do 18 godina[[121]](#footnote-121)

Nakon sprovedene procene, odnosno primene hitnih mera zaštite, terenski radnik može uputiti dete na dalju procenu i podršku CSR. Ovo upućivanje ima nekoliko modaliteta, koji sa povećanjem detetove samostalnosti (uzrast i poslovna sposobnost) i u odnosu na procenjeni stepen rizika omogućavaju povećano uključivanje i OCD specijalizovanih za rad sa decom pre ostvarivanja prvog kontakta deteta sa terenskim socijalnim radnikom. Postupci upućivanja omogućavaju efikasno i efektivno korišćenje raspoloživih resursa centra za socijalni rad i OCD.

Ukoliko je terenski socijalni radnik centra za socijalni rad nedostupan, neophodno je da Komesarijat za izbeglice i migracije uspostavi koordinaciju procene i zaštite deteta ili, ukoliko ona izostane ili je dete van objekta Komesarijata, to uradi organizacija civilnog društva. Što pre je potrebno uključiti stručnog radnika centra za socijalni rad.

Dalji set koraka podrazumeva pre svega **produbljenu procenu**, čija je svrha da omogući prikupljanje relevantnih podataka za što kvalitetnije odlučivanje o najboljim interesima deteta, uključujući podatke o mogućem zlostavljanju, zanemarivanju i eksploataciji deteta.

Primena ove procedure počinje odmah nakon uključivanja voditelja slučaja centra za socijalni rad, ukoliko je u prethodnim fazama ustanovljena ta potreba. Produbljena procena se odvija na osnovu donetog plana i može trajati kraći ili duži period, zavisno od okolnosti u kojima se odvija.

U zaštitu dece za koju se sumnja da su moguće žrtve trgovine ljudima neophodno je uključiti Centar za zaštitu žrtava trgovine ljudima i policiju. Oni sprovode odgovarajuće postupke specifično vezane za identifikaciju žrtava trgovine ljudima i otkrivanje mogućeg krivičnog dela trgovine ljudima. S obzirom na to da je trgovina ljudima jedno od najtežih krivičnih dela protiv čovečnosti, da često predstavlja oblik organizovanog kriminala čijem razvoju pogoduju odlike migracionog toka, veoma je važno voditi računa o bezbednosti deteta i svih osoba uključenih u podršku detetu.

Postupak produbljene procene realizuje se u okviru vođenja slučaja kojim upravlja voditelj slučaja centra za socijalni rad. U skladu sa metodom vođenja slučaja, postupak produbljene procene obuhvata:

* Donošenje odluke o načinu obavljanja produbljene procene, što uključuje odlučivanje o tome koje faktore najboljeg interesa treba prevashodno proceniti
* Delegiranje postupka procene pojedinih oblasti procene odgovarajućim stručnjacima institucija i organizacija sistema i civilnog društva zavisno od prirode i vrste procene.
* Određivanje hitnosti i rokova za obavljanje produbljene procene
* Realizacija procene
* Donošenje zaključka i mišljenja na osnovu procene - svi uključeni stručnjaci sačinjavaju mišljenje na osnovu sprovedenog postupka i daju predloge za dalji rad na zaštiti deteta, na način koji je propisan za ustanovu/organizaciju koja je učestvovala u proceni, a nalazi u pisanoj formi dostavljaju se voditelju slučaja

Ove odluke donosi voditelj slučaja nakon diskusije i konsultacija sa svim uključenim stručnjacima na sastanku tima za dete koji je već formirao terenski socijalni radnik centra za socijalni rad.

Obavezni instrumenti za voditelja slučaja u ovoj proceduri su:

1. Indikatori za procenu zanemarivanja i zlostavljanja[[122]](#footnote-122)
2. Indikatori za procenu rezilijentnosti deteta[[123]](#footnote-123)
3. Indikatori za procenu zaštićujućeg odnosa primarnog negovatelja[[124]](#footnote-124)

Istovremeno sa produbljenom procenom voditelj slučaja donosi početni plan usluga i mera za dete. Plan se donosi na zajedničkom sastanku tima za dete koji čine svi učesnici u proceni i do tada obezbeđivanoj podršci detetu.

**Odlučivanje u najboljem interesu deteta** je naredna procedura za koju je nadležan centar za socijalni rad. Svrha ovog procesa je određivanje onoga što je najbolje za dete u datoj situaciji imajući u vidu dugoročne dobiti za dete, a u vezi sa posebno važnim odlukama koje se tiču deteta.

Ova procedura obuhvata:

1. Prikupljanje podataka od svih učesnika procene
2. Analizu podataka iz procene
3. Donošenje odluka
4. Sačinjavanje plana usluga i mera
5. Sprovođenje plana usluga i mera (zaštita i podrška detetu)
6. Evaluacija i monitoring primene plana

Odlučivanje u proceduri obuhvata:

Deca mlađa od 14 godina, a pogotovu deca ispod pet godina i trudne devojčice bez obzira na uzrast, upućuju se direktno terenskom ili stručnom radniku centra za socijalni rad.

1. Odlučivanje o merama zaštite
2. Odlučivanje o uslugama
3. Odlučivanje o intervencijama
4. Odlučivanje o trajnom rešenju za dete

### Hitne mere zaštite

U bilo kom trenutku, nezavisno od prethodno opisanih faza, neophodno je obezbediti hitnu podršku detetu koja podrazumeva set mera koje se odnose na postupanje u slučajevima potrebe za zaštitom bezbednosti, medicinskim zbrinjavanjem, uslugama koje pružaju organizacije specijalizovane za rad sa decom, kao i hitne usluge socijalne zaštite koje mogu da pruže socijalni radnici na terenu i/ili nadležni centri za socijalni rad. Hitne mere za zaštitu dece su svakako i zadovoljavanje neophodne urgentne podrške u smislu obezbeđivanja hrane, vode, odmora, kupanja i slično.

U hitne mere zaštite svakako spada i obezbeđivanje smeštaja deci bez pratnje. Nakon registracije, maloletnik se upućuje u centar za azil ili u drugi vid smeštaja do okončanja postupka azila. U sklopu starateljske zaštite o vidu smeštaja se odlučuje u skladu sa uzrastom i potrebama deteta, a kad god je to moguće i opravdano sa aspekta najboljih za dete, ono može da bude zbrinuto porodičnim staranjem u krugu pripadnika iste kulture, religije i nacionalnosti, ukoliko takva porodica u okviru prihvatnog centra postoji i ako se prihvata nadzora nad maloletnikom. Osim pomenutih rešenja, hraniteljska zaštita za populaciju dece izbeglica i migranata je već zaživela u Srbiji i nadamo se da će u budućnosti biti jedna od najčešćih izbora za smeštaj maloletnika bez pratnje.

Izazov u zaštiti dece koja su izložena zanemarivanju i zlostavljanju jeste uvažavanje kulturoloških praksa, vrednosti i običaja u zaštiti deteta s obzirom na njihovu povezanost sa identitetom, mentalnim zdravljem i razvijenim oblicima ponašanja deteta. Ovo zahteva posebnu osetljivost u pristupu deci i njihovim porodicama, ali bez nasilnih praksa koje se nad decom primenjuju.

Prema međunarodnim standardima, nije preporučljiv smeštaj maloletnika bez pratnje ispod 16 godina u centru za azil.

### Upućivanje

Upućivanje dece nakon donetih odluka obavlja voditelj slučaja centra za socijalni rad u skladu sa donetim odlukama o uslugama. Postupci upućivanja su individualni i zavise od specifičnosti situacije svakog deteta ponaosob.

### Pružanje podrške i zaštite

Za uspešnost u pristupu detetu i radu na unapređenju životne situacije deteta potrebno je i poznavanje rezilijenci ili snage deteta. Deca nisu samo ranjiva, ona imaju i svoju snagu koja im pomaže da se nose sa rizicima. Rezilijence deteta procenjuju se u odnosu na razvojne karakteristike deteta u skladu sa uzrastom. Stoga je za njihovo razumevanje i korišćenje u radu s detetom potrebno dobro poznavanje razvojnih mogućnosti deteta.

Karakteristike rezilijentnosti deteta prema jednom od teorijskih modela su:

* Sigurna privrženost primarnom negovatelju
* Dobre komunikacione veštine
* Sposobnost da se izađe na kraj s promenom
* Veštine rešavanja problema
* Samopouzdanje
* Pozitivan doživljaj sopstvenog identiteta
* Sposobnost korišćenja odraslih za pomoć i podršku

U fazi pružanja podrške detetu obezbeđuje se psihosocijalna podrška i omogućava njegovo uključivanje u različite programe podrške (radionice, igraonice i sl.). Prema SOP-u, programom zaštite koordiniraju terenski socijalni radnik ili voditelj slučaja, i to tako što okupljaju dostupne pružaoce usluga i omogućavaju uključivanje deteta u sve dostupne programe.

Zaštita dece izbeglica/migranata obuhvata:

* Obezbeđivanje legalnog boravka deteta u Srbiji
* Ostvarivanje prava deteta na zaštitu u skladu sa domaćim i međunarodnim propisima
* Zaštitu deteta od zlostavljanja, zanemarivanja i eksploatacije
* Sprovođenje postupka vođenja slučaja u skladu sa principima datim u Međuagencijskim smernicama za vođenje slučaja u zaštiti dece
* Obezbeđivanje prve psihološke pomoći
* Primenu usluga i mera socijalne zaštite
* Podršku ličnom razvoju i integraciji deteta kroz različite programe, radionice, aktivnosti i slično
* Informisanje deteta
* Zdravstvenu zaštitu
* Obrazovanje i druge mere zaštite

Pružanje podrške i zaštite odvija se primenom individualnog plana usluga i mera, u čijem sačinjavanju učestvuje dete, za njega značajne osobe, stručnjaci civilnog društva i relevantnih institucija za dete. U odnosu na plan usluga i mera, svi učesnici u podršci mogu sačiniti svoje planove kako će realizovati preuzete obaveze. Posebno je korisno planiranje koje može da realizuje privremeni staratelj deteta.

## 4.2 Procedure za zaštitu žena

U procesu podrške i zaštite poseban fokus treba staviti na kreiranje adekvatnog okvira za pružanje podrške devojčicama i ženama izbeglicama i migrantkinjama s obzirom na to da se one suočavaju sa posebnim izazovima i rizicima u svim fazama putovanja, uključujući razdvajanje porodice, psihosocijalni stres i traumu, fizičke povrede, kao i rizike od eksploatacije i rodno zasnovanog nasilja. Izveštaji o položaju devojčica i žena izbeglica širom sveta pokazuju da su mnoge žene pretrpele ekstremno nasilje i kršenje prava u svojim zemljama, ubistva članova porodice, masovno seksualno nasilje tokom sukoba; a izložene su zlostavljanju i tokom puta od krijumčara i pripadnika grupa sa kojima putuju, itd. Neke od njih su raseljene više puta ili su eksploatisane ili zlostavljane tokom pokušaja traženja azila. Mnogim ženama i devojčicama izbeglicama uskraćeni su obrazovanje i sloboda kretanja, izložene su porodičnom nasilju u zemljama porekla i duž migrantske rute.

„Sprečavanje izolacije žena izbeglica predstavlja preduslov da bi im se omogućilo da koriste politike i mere koje sprovodi zemlja prijema i za koje je dokazano da imaju pozitivan uticaj na stepen poštovanja prava i uslove života ovih žena, ali i njihovih zajednica.“

„Devojčice u adolescenciji predstavljaju posebno ranjivu grupu među ženama izbeglicama i tražiocima azila. Tokom ratova i raseljavanja, devojčice su izloženije rodno zasnovanom nasilju, uključujući prevremeni i prinudni brak: oko 20 odsto žena prenosi da su bile žrtve nekog oblika seksualnog nasilja kao deca, dok se izveštava o stopama prevalence od preko 35 odsto u nekim delovima sveta; preko 60 miliona 'devojčica nevesti' prinuđeno je da se uda pre 18. godine; udate devojčice su u riziku od partnerskog nasilja, kojem je izložena skoro jedna trećina žena širom sveta.“

Nedostatak jasnih informacija i nemogućnost pristupa prevodiocima, posebno ženskim prevodiocima, onemogućava ženama i devojčicama da pristupe uslugama i ostavlja ih višestruko ranjivim. Ukoliko nisu informisane o svojim pravima u Republici Srbiji i podržane blagovremeno, delotvorno, sistematski i na pravi način (rodno i kulturno osetljivo) u integraciji, devojčice i žene mogu da pretrpe trajna duboka psihološka i fiziološka oštećenja.

Zato je neophodno da sve institucije i organizacije tokom procesa zaštite uzmu u obzir potrebe i da budu svesni ranjivosti devojčica i žena izbeglica i migrantkinja jer se od njih očekuje da u okviru svojih zajednica otelotvore sva sećanja na zemlju porekla kroz brigu o deci, domaćinstvu, jeziku i hrani: ova rodna uloga ima ozbiljan uticaj na proces oporavka i utiče na izolaciju i socijalnu, ekonomsku i kulturnu zavisnost. Ovo je ključni razlog zbog kojeg žene izbeglice mogu da postanu daleko manje vidljive od muškaraca u istoj poziciji i za njih je teže da pristupe uslugama, iako pružaoci usluga veruju da je to što usluga postoji dovoljan uslov da je i u jednakoj meri svi koriste.

Devojčicama i ženama izbeglicama treba da pomažu senzitivni i dobro obučeni profesionalci/ke uz podršku obučenih i veštih kulturnih medijatorki i prevoditeljki. Pored toga, drugi stručnjaci, uključujući psihologe, socijalne radnike, pravnike, itd., treba da budu dostupni u svim fazama procesa zaštite. U ovom procesu je od posebnog značaja saradnja državnih institucija sa organizacijama civilnog društva, posebno onim koje su angažovane na pružanju podrške i osnaživanju žena, uključujući žene žrtve nasilja i eksploatacije.

Poseban problem s kojim se profesionalci u Srbiji suočavaju u radu sa ženama i devojčicama iz izbegličke/migrantske populacije jeste i zaštita od rodno zasnovanog nasilja. Nasilje nad ženama predstavlja dominantni oblik rodno zasnovanog nasilja, i ono se u vreme humanitarnih kriza, kakva je i poslednja izbeglička, uvećava zbog niza faktora, kao što su militarizacija ili nedostatak mehanizama zaštite.

Rodno zasnovano nasilje, kao teško kršenje ljudskih prava, zabranjeno je brojnim međunarodnim konvencijama, kao i nacionalnim zakonima. Ono predstavlja štetne postupke izvršene protiv volje osobe koji su zasnovani na društveno pripisanim (tj. rodnim) razlikama između muškaraca i žena. To su postupci koji nanose fizičku, polnu ili mentalnu štetu ili patnju, pretnje takvim postupcima, prinuda i razni vidovi lišavanja slobode. Osim toga, kao rodno zasnovano nasilje nad ženama smatra se nasilje počinjeno nad ženom zato što je žena, odnosno ono koje nesrazmerno pogađa žene. U grupi žrtava rodno zasnovanog nasilja, posebno u vanrednim okolnostima, nalaze se i LGBT(I) populacija.

Prema istraživanju Udruženja „Atina“ iz 2017. koje se odnosi na nasilje nad ženama i devojčicama u izbegličkoj i migrantskoj populaciji, 65 odsto ispitanica je izjavilo kako je preživelo neki oblik fizičkog nasilja, dok je četvrtina ispitanica preživelo seksualno nasilje. Dodatno otežavajuća okolnost za formulisanje adekvatnog programa zaštite jeste i činjenica da same žene i devojčice neke oblike nasilničkog ponašanja ne razumeju kao nedozvoljeno, odnosno neke forme nasilja ne smatraju nasiljem (na primer prakse ranih brakova i nemogućnost izbora partnera). Ako uzmemo u obzir činjenicu da je nasilja nad ženama i devojčicama prema nalazima pomenutog istraživanja znatno zastupljeno, i da su genitalna mutilacija[[125]](#footnote-125), ubistva iz časti[[126]](#footnote-126), osvetnički brakovi[[127]](#footnote-127), dečiji brakovi[[128]](#footnote-128), *bacha bazi* i *bacha posh* fenomeni[[129]](#footnote-129) u znatnom procentu zastupljeni u državama porekla izbeglica/migranata, treba posvetiti veliku pažnju pitanjima prevencije i odgovora na potrebe žrtava.

Za zaštitu žrtava rodno zasnovanog nasilja su, uz Krivični zakon, Porodični zakon, Zakon o javnom redu i miru, Zakon o socijalnoj zaštiti i dr., posebno značajne odredbe Zakona o sprečavanju nasilja u porodici, kao i opšti i posebni protokoli o postupanju u zaštiti od nasilja u različitim sistemima.

U kontekstu zaštite žrtava rodno zasnovanog nasilja u populaciji izbeglica i migranata, posebno su značajne **Standardne operativne procedure RS za prevenciju i zaštitu lica iz mešovitih migracija od rodno zasnovanog nasilja.**

### 

### Informisanje

U pripremnoj fazi za sprovođenje programa zaštite sve usluge dostupne migrantkinjama, uključujući prevenciju i zaštitu od nasilja, kako na nacionalnom tako i na lokalnom nivou, treba da budu mapirane i kao paket informacija dostupne, da bi svi ključni akteri, ali i korisnice sistema zaštite, imali relevantne informacije o svim dostupnim opcijama na jezicima koje govore i razumeju. U tom smislu je i obaveza svih ključnih aktera da prenose važne informacije o pravima i načinima njihovog ostvarivanja.

Na osnovu Zakona o azilu Republike Srbije[[130]](#footnote-130), faza informisanja počinje pre predaje zahteva za azil. Naime, pre podnošenja zahteva tražilac će se poučiti o njegovim pravima i obavezama, a posebno o pravu na boravak, besplatnom prevodiocu tokom postupka, pravnoj pomoći i pravu na pristup UNHCR-u.

Kao što je već pomenuto, žene su često daleko manje vidljive od muškaraca, što može dovesti do nejednakog pristupa resursima, uključujući i informacije. Stoga treba primenjivati posebne intervencije usmerene na žene, da bi se obezbedio njihov jednak pristup svim uslugama i prethodno - informacijama. Takođe, informacije treba da pružaju dobro obučeni saradnici, uključujući žene prevoditeljke/kulturne medijatorke i treba da obuhvataju pakete informacija o prevenciji nasilja, zaštiti od nasilja i dostupnim uslugama, uključujući i savetovanje. Sve ove informacije treba da se pruže svim ženama **u fazi izražavanja namere i potom, fazi podnošenja zahteva za azil**. Pored toga, sa ženama bi trebalo kontaktirati tamo gde su smeštene i ponuditi aktivnosti prevencije nasilja i informacije, kao i informacije o postupcima zaštite od nasilja, ali i svim pripadajućim pravima.

Treba koristiti sve raspoložive kanale za razmenu informacija na osnovu prethodne procene preovlađujućih/uobičajenih metoda komunikacije žena i devojčica iz izbegličke populacije.

Kulturni medijatori i medijatorke bi mogli da posluže kao odličan mehanizam za razmenu informacija. Pored toga, svi uključeni akteri bi trebalo da budu uključeni u distribuciju relevantnih informacija (policija, centri za socijalni rad, zdravstveni radnici, itd.).

Poseban set smernica o širenju informacija formuliše i SOP za prevenciju i zaštitu lica iz mešovitih migracija od rodno zasnovanog nasilja i on je zasnovan na pretpostavci da „pružaoci usluga treba da budu aktivni u procesu i insistiraju na ’modalitetu za širenje informisanosti’ o uslugama koje pružaju umesto da očekuju da korisnice zatraže pomoć u prostorijama pružaoca“.

### Registracija i azilna zaštita

Faze i procedure za ostvarivanje prava na zaštitu u ovoj oblasti su identične onim opisanim u poglavlju o zaštiti dece.

U fazi registracije, kao i u svakom potonjem postupku, neophodno je voditi računa o tome da se ženi omogući da govori u svoje ime, naročito s obzirom na to da se u kontaktu s novom zajednicom muškarci pretežno ističu kao zastupnici žena, bilo da su im partnerke i supružnice, bilo da su u njihovoj pratnji.

Dakle, osim što je ključno da se žene podstiču da govore u svoje ime, neophodno je da se muškarcima predoči da ne treba da govore u ime žena, bez obzira na prethodne navike i obrasce ponašanja.

Još je u fazi registracije takođe moguće uočiti da je žena/devojčica žrtva nasilja ili trgovine ljudima i stoga je izuzetno važno da posebno obučene službenice MUP-a ove sumnje provere sa ženama ili na sumnje upozore terenske radnike angažovane u daljim procesima zaštite.

### Preliminarna identifikacija i početna procena

Kao što je pomenuto, nasilje nad ženama i devojčicama u populaciji izbeglica i migranata je veoma zastupljeno, što govori i o značaju kreiranja adekvatnih mera i programa za suzbijanje i zaštitu od nasilja. Prvi korak u adekvatnoj zaštiti žrtava je svakako identifikacija žrtve. Do uvida da se radi o žrtvi rodno zasnovanog nasilja može da dođe još pri prvom kontaktu žrtve s policijom. Međutim, do nasilja može da dođe i tokom boravka u Srbiji.

Standardne operativne procedure RS za prevenciju i zaštitu lica iz mešovitih migracija od rodno zasnovanog nasiljanavode niz grupa koje su premameđunarodnim iskustvima i standardima, kao i prema povratnim informacijama dobijenim od humanitarnih aktera u trenutnoj izbegličkoj krizi u Evropi, najčešće žrtve rodno zasnovanog nasilja: adolescentkinje; udovice, žene razdvojene od muževa, ili neudate žene/devojčice; porodice sa ženom na čelu; starije žene i muškarci; deca iz porodica sa muškarcem na čelu; pripadnici nacionalnih i verskih manjina; osobe sa fizičkim i mentalnim invaliditetom; osobe narušenog zdravlja (ozbiljna bolest, seksualno prenosive infekcije i HIV/AIDS), žene u drugom stanu, žene koje doje; osobe koje su već bile izložene seksualnom nasilju (kao žrtve i/ili svedoci, uključujući i rani brak), pobornici određenih političkih opredeljenja, osobe mobilisane za političke ciljeve.

Prema SOP-u, lični i spoljni faktori rizika vezani za rodno zasnovano nasilje mogu biti:

1. Lični faktori rizika vezani za lični kontekst osobe:

* Nedostatak „muškog“ prisustva (koje omogućava zaštitu, zakonska prava i društvenu prihvaćenost u zajednici)
* Nedostatak podrške u porodici/zajednici
* Nedostatak finansija
* Nedostatak pristupa osnovnim potrebama (hrana, voda, higijenska sredstva, spavanje)
* Nedostatak/gubitak ličnih isprava (u vezi sa ličnim identitetom, roditeljstvom, imovinom)

1. Spoljni faktori rizika vezani za spoljne uticaje:

* Nedostatak informacija
* Nebezbedan način prevoza, uključujući, između ostalog, javni prevoz, poput vozova i autobusa, bez nadzora i sa prevelikom gužvom; privatni prevoz poput taksija bez nadzora; nelegalan prevoz poput krijumčarenja; delovi puta koji se prelaze peške, bez nadzora
* Zloupotreba moći (pritvor bez osnove, nepružanje pravne pomoći)
* Nedovoljan stepen bezbednosti u tranzitnim i izbegličkim centrima, uključujući, između ostalog, preveliku gužvu u prostorijama; mračne i izolovane prostorije; nepostojanje prostorija posebno namenjenih muškarcima, ženama, deci, osobama s invaliditetom; nedostatak odgovarajućeg nadzora tokom aktivnosti i pružanja usluga u kampovima; neodgovarajuće ponašanje humanitarnog osoblja, uključujući seksualno uznemiravanje i zlostavljanje

Međutim, s obzirom na učestalost partnerskog nasilja globalno, ali i u izbegličkoj populaciji, neophodno je posvetiti posebnu pažnju identifikovanju porodičnog i partnerskog nasilja.

SOP formuliše i set specifičnih smernica za prepoznavanje žrtava rodno zasnovanog nasilja: „Često je moguće prepoznati žrtve među ženama i devojčicama koje odbijaju hranu i vodu, stide se da traže higijenske uloške ili druge predmete za ličnu higijenu, uporno izbegavaju kontakt očima, gledaju u pod, itd. To je dovoljno da prepoznate osobu koja trpi akutni stres i da joj omogućite da traži pomoć tako što ćete se poslužiti širenjem informisanosti kao načinom komunikacije. Žrtve rodno zasnovanog nasilja koje trpe akutni stres i kojima je potrebna psihološka pomoć mogu ispoljiti sledeća ponašanja i simptome: drhtanje, umor, glavobolja, gubitak apetita, bolovi u celom telu; plakanje, tuga, depresija, neraspoloženje; anksioznost, strah; ’podignut gard’ i trzanje na kontakt; briga da će se desiti nešto jako loše; nesanica, košmari; razdražljivost i gnev; krivica, sramota; zbunjenost, emotivna otupelost, osećaj da se svet posmatra kroz izmaglicu; povučenost ili preterano mirovanje (osoba se ne pomera); osoba ne odgovara drugima, uopšte ne govori, deluje dezorijentisano (na primer ne zna kako se zove, odakle dolazi i gde se nalazi); osoba nije u stanju da se brine o sebi ili o svojoj deci (na primer ne jede i ne pije, nije u stanju da donosi ni jednostavne odluke)“.

Zakon o sprečavanju nasilja u porodici je krovni dokument koji uređuje postupanje državnih organa i ustanova u procesuiranju nasilja i zaštiti žrtava nasilja u porodici. Članom 3. Zakona definisano je da se sprečavanje nasilja u porodici odvija kroz dve grupe mera: mere kojima se otkriva da li preti neposredna opasnost od nasilja u porodici i mere koje se primenjuju kada je neposredna opasnost otkrivena. Istim članom definisano je šta podrazumeva neposredna opasnost od nasilja u porodici, kao i samo nasilje u porodici:

* Neposredna opasnost od nasilja u porodici postoji kada iz ponašanja mogućeg učinioca i drugih okolnosti proizlazi da je on spreman da u vremenu koje neposredno predstoji po prvi put učini ili ponovi nasilje u porodici
* Nasilje u porodici, u smislu ovog zakona, jeste akt fizičkog, seksualnog, psihičkog ili ekonomskog nasilja učinioca prema licu sa kojim se učinilac nalazi u sadašnjem ili ranijem bračnom ili vanbračnom ili partnerskom odnosu ili prema licu s kojim je krvni srodnik u pravoj liniji, a u pobočnoj liniji do drugog stepena ili s kojim je srodnik po tazbini do drugog stepena ili kome je usvojitelj, usvojenik, hranjenik ili hranitelj ili prema drugom licu sa kojim živi ili je živeo u zajedničkom domaćinstvu

Zakon jasno definiše obavezu svih aktera da svaku sumnju na porodično nasilje odmah prijave policiji ili tužiocu. Od momenta prijavljivanja definisani su postupci ključnih aktera.

### Hitne mere zaštite

U hitne mere zaštite, osim zaštite bezbednosti žrtve koju na osnovu svojih nadležnosti obezbeđuje policija, spada i prva pomoć. U vezi sa odgovorom na rodno zasnovano nasilje u vanrednim okolnostima, prva pomoć podrazumeva set mera i akcija uključujući i hitne medicinske intervencije i zaštitu seksualnog i reproduktivnog zdravlja, psihološku prvu pomoć i specijalne mere zaštite.

Ključne aktivnosti za pružanje prve pomoći migrantkinjama i izbeglicama žrtvama rodno zasnovanog nasilja podrazumevaju sledeće:

**Hitna medicinska intervencija i zaštita seksualnog i reproduktivnog zdravlja** obuhvata: lečenje povreda, kliničko zbrinjavanje žrtava silovanja, sprečavanje neželjene trudnoće, usluge posle izvršenog pobačaja, prevenciju i lečenje seksualno prenosivih infekcija i HIV-a.

U kontekstu **psihološke prve pomoći (PPP)** neophodno je poznavanje niza postupaka, od kojih su najvažniji: osiguranje bezbednosti, smirivanje, podrška razvoju samoefikasnosti. Osiguranje bezbednosti se odnosi na primenu postupaka koji pridonose većem nivou objektivne i subjektivne sigurnosti. Ovo može biti, na primer, obezbeđivanje boravka u bezbednom prostoru, uspostavljanje stabilnih odnosa s pomagačima, pružanje jasnih informacija, zaštita od dalje opasnosti. U PPP je veoma važno pomoći ljudima da se smire, umire svoje reakcije, naprave predah. To se može postići, na primer, edukacijama o simptomima i lakšem nošenju s kriznim situacijama, učenjem veština kontrole ponašanja, kao što je disanje i slično. Takođe se mogu primeniti lakše vežbe, podsticanje pozitivnih emocija, praktikovanje različitih obreda za decu i odrasle i uspostavljanje dnevnih rutina. Pre svih ovih intervencija, neophodno je slušati žrtvu koja želi da ispriča svoju priču i poslati joj poruku da su sva njena osećanja u vezi sa situacijom koju opisuju „normalna“. Detaljno informisanje je jedan od načina smirivanja stanja uznemirenosti. Takođe je veoma važno podržati osećaj samoefikasnosti. Aktivnosti koje ovo omogućavaju su, na primer, uključivanje u proces donošenja odluka, razvoj koping-strategija i slično. Na kraju, ključni pristup je i održavanje verovanja da će budućnost imati pozitivan ishod, razvijati pozitivne emocije, podržati prirodnu rezilijentnost deteta i odraslih.

**Specijalne mere zaštite** odnose se na postupke o kojima se dogovara na licu mesta i koje se prilagođavaju svakom pojedinačnom slučaju, u cilju da se žrtva, tj. osoba izložena riziku udalji od prepoznatih neposrednih pretnji i od rizika rodno zasnovanog nasilja. Te mere najčešće zahtevaju brzu koordinaciju između više zainteresovanih strana na licu mesta, u zemlji i preko granice. Žrtve, tj. osobe izložene riziku mogu da budu zaštićene zajedno sa članovima porodice u onim slučajevima kada bi to unapredilo bezbednost žrtve kao i onih koji od nje zavise.

Specijalne mere zaštite, kao minimum u vanrednim okolnostima, obuhvataju:

* Alternativni prevoz ili prevoz sa pratnjom preko određenih delova migracione rute
* Ubrzane procedure
* Izmeštanje žrtve/osobe izložene riziku iz grupe s kojom putuje (bez odlaganja polaska ili držanja te osobe u zasebnom smeštaju)
* Smeštanje žrtve/osobe izložene riziku u zaseban smeštaj pod nadzorom (tokom noći, odmaranja ili čekanja); ovo može da podrazumeva smeštaj u tranzitnim centrima, kao i bezbedan smeštaj u medicinskim prostorijama ili alternativni smeštaj
* Obaveštavanje kolega preko granice da su određenoj osobi potrebne alternativne mere zaštite i ubrzane procedure
* Podrška traženju azila u zemlji

### Upućivanje

Posle hitnih mera zaštite, o žrtvi nasilja je potrebno obavestiti nadležni centar za socijalni rad, odnosno Službu za zaštitu žrtava trgovine ljudima, ukoliko se sumnja da se radi o žrtvi trgovine ljudima. Dalje aktivnosti zaštite se sprovode u saradnji s nadležnim institucijama i/ili na njihovu preporuku.

SOP dodatno predviđa da sve agencije u okviru sistema upućivanja za rodno zasnovano nasilje treba da imenuju dve kontakt osobe za upućivanje po agenciji (tj. jednu kontakt osobu i jednog zamenika koji će se baviti upućivanjem u njenom odsustvu).

U fazi upućivanja, kao i drugim fazama, neophodno je da se vodi računa o pristanku žrtve na korišćenje usluga na koje je upućena. SOP za ovu fazu nudi dodatni niz smernica:

* Otpratiti žrtvu do pružalaca socijalnih, medicinskih i pravnih usluga, i pružiti podršku za pristup ovim uslugama
* Vršiti upućivanja uz pomoć šifrovanog Međuagencijskog formulara za žrtve rodno zasnovanog nasilja

### Pružanje podrške i zaštite

SOP ovaj proces naziva zbrinjavanjem i formuliše ključna načela na kojima počiva:

* Individualizovano pružanje usluga, zasnovano na izborima žrtve
* Sveobuhvatna procena koja se koristi za utvrđivanje potreba žrtve
* Participatorni razvoj plana usluga koji ispunjava potrebe žrtve i razvija se u saradnji sa njom
* Dobra koordinacija pružanja usluga

U cilju organizovanja adekvatnog programa podrške neophodno je upoznavanje s ključnim akterima, uključujući centre za socijalni rad, ali i pružaoce socijalnih usluga, kao i organizacije civilnog društva aktivne u oblasti zaštita žrtava rodno zasnovanog nasilja.

Konačno, pristup u organizovanju programa zaštite je zasnovan na načelima vođenja slučaja opisanim u prethodnom poglavlju. Uloge i odgovornosti svih aktera u zaštiti odraslih žrtava rodno zasnovanog nasilja, kao i način realizacije vođenja slučaja, istovetni su za sve osetljive grupe i korisnike/ce sistema i različitih programa zaštite, u pogledu koraka u vođenju slučaja. U radu sa odraslim osobama, međutim, participacija, poštovanje prava i uvažavanje izbora korisnika su jedini prioritet sve do momenta kada se uoči da su odluke koje odrasla osoba donosi suprotne njenim interesima i interesima njene dece ili drugih nemoćnih članova porodice. U ovakvim situacijama, organizacije koje pružaju podršku migrantima, ako to već nisu ranije učinile, dužne su da obaveste nadležni centar za socijalni rad kako bi se dalje donošenje odluka i zaštita realizovali na propisan način.

1. Više na: <https://beta.rs/vesti/drustvo-migranti/83563-komesarijat-najveci-broj-izbeglica-iz-avganistana-i-pakistana-izbeglice-iz-sirije-na-petom-mestu>. [↑](#footnote-ref-1)
2. Plan reagovanja u slučaju povećanog broja migranata na teritoriji Republike Srbije dostupnona: http://www.minrzs.gov.rs/files/doc/migranti/Plan%20Vlade0001.pdf. *(12. 9. 2017).*  [↑](#footnote-ref-2)
3. Odluka o izmenama i dopunama Odluke o obrazovanju radne grupe za rešavanje problema mešovitih migracionih tokova("Sl. glasnik RS", br. 73/2017) <http://www.paragraf.rs/izmene_i_dopune/280717-odluka_o_izmenama_i_dopunama_odluke_o_obrazovanju_radne_grupe_za_resavanje_problema_mesovitih_migracionih_tokova.html>. [↑](#footnote-ref-3)
4. Ustav Republike Srbije, "Sl. glasnik RS", br. 98/2006. Dostupno na: <http://www.paragraf.rs/propisi/ustav_republike_srbije.html>. [↑](#footnote-ref-4)
5. Zakon o policiji, *"*Sl. glasnik RS", br. 6/2016*.* Dostupno na*:* [*http://www.paragraf.rs/propisi/zakon\_o\_policiji.html*](http://www.paragraf.rs/propisi/zakon_o_policiji.html)*.*  [↑](#footnote-ref-5)
6. Zakon o azilu, "Sl. glasnik RS", br. 109/2007. Dostupno na: <http://www.paragraf.rs/propisi/zakon_o_azilu.html>. [↑](#footnote-ref-6)
7. Zakon o upravljanju migracijama, Sl. glasnik RS", br. 107/2012. [↑](#footnote-ref-7)
8. Zakon o strancima, "Sl. glasnik RS", br. 97/2008. Dostupno na: <http://www.paragraf.rs/propisi/zakon_o_strancima.html>. [↑](#footnote-ref-8)
9. [Zakon](http://www.paragraf.rs/propisi/zakon_o_javnom_redu_i_miru.html) o javnom redu i miru, "Sl. glasnik RS", br. 6/2016. Dostupno na: <http://www.paragraf.rs/propisi/zakon_o_javnom_redu_i_miru.html>. [↑](#footnote-ref-9)
10. Krivični zakonik, "Sl. glasnik RS", br. 85/2005, 88/2005 - ispr., 107/2005 - ispr., 72/2009, 111/2009, 121/2012, 104/2013, 108/2014 i 94/2016. Dostupno na: <http://www.paragraf.rs/propisi/krivicni_zakonik.html>. [↑](#footnote-ref-10)
11. Zakon o sprečavanju nasilja u porodici, "Sl. glasnik RS", br. 94/2016. Dostupno na: <http://www.paragraf.rs/propisi/zakon_o_sprecavanju_nasilja_u_porodici.html>. [↑](#footnote-ref-11)
12. Zakon o maloletnim učiniocima krivičnih dela i krivičnopravnoj zaštiti naloletnih lica, "Sl. glasnik RS", br. 85/2005. <http://www.paragraf.rs/propisi/zakon_o_maloletnim_uciniocima_krivicnih_dela_i_krivicnopravnoj_zastiti_maloletnih_lica.html>. [↑](#footnote-ref-12)
13. Opšti protokol za zaštitu dece od zlostavljanja i zanemarivanja, dostupno na: http://www.paragraf.rs/propisi/opsti\_protokol\_za\_zastitu\_dece\_od\_zlostavljanja\_i\_zanemarivanja.html. [↑](#footnote-ref-13)
14. Opšti protokol o postupanju i saradnji ustanova, organa i organizacija u situacijama nasilja nad ženama u porodici i u partnerskim odnosima, dostupno na: <https://www.minrzs.gov.rs/files/doc/porodica/zlostavljanje/Opsti%20protokol%20-%20nasilje%20nad%20zenama,%20dete%20svedok.pdf>. [↑](#footnote-ref-14)
15. Zakon o izbeglicama, „Sl. glasnik RS“, broj 18/92, „Sl. list SRJ“, broj 42/02 - SUS i „Sl. glasnik RS“, broj 30/10. Dostupno na: <http://www.kirs.gov.rs/docs/Zakon_o_izbeglicama.pdf>. [↑](#footnote-ref-15)
16. Zakon o upravljanju migracijama, op. cit. [↑](#footnote-ref-16)
17. Ustav Republike Srbije, op. cit. [↑](#footnote-ref-17)
18. Zakon o azilu, op. cit. [↑](#footnote-ref-18)
19. Zakon o upravljanju migracijama, op. cit. [↑](#footnote-ref-19)
20. Pravilnik o sadržini i izgledu obrazaca zahteva za azil i isprava koje se mogu izdavati tražiocima azila i licima kojima je odobren azil ili privremena zaštita, "Službeni glasnik RS", br. 53/2008. Dostupno na: <http://www.kirs.gov.rs/docs/Pravilnik_o_sadrzini_i_izgledu_obrazaca_zahteva_za_azil_i_isprava_koje_se_mogu_izdavati....pdf>. [↑](#footnote-ref-20)
21. Pravilnik o zdravstvenim pregledima lica koja traže azil prilikom prijema u Centar za azil, "Službeni glasnik RS", br. 93/2008. Dostupno na: <http://www.kirs.gov.rs/docs/Pravilnik_o_zdravstvenim_pregledima_lica_koja_traze_azil_prilikom_prijema_u_Centar_za_azil.pdf>. [↑](#footnote-ref-21)
22. Pravilnik o uslovima smeštaja i obezbeđivanja osnovnih životnih uslova u Centru za azil, na osnovu člana 21. stav 3. Zakona o azilu, donet od strane komesara Komesarijata za izbeglice. Dostupno na: <http://www.kirs.gov.rs/docs/Pravilnik_o_uslovima_smestaja_i_obezbedjivanju_osnovnih_zivotnih_uslova_u_Centru_za_azil.pdf>. [↑](#footnote-ref-22)
23. Pravilnik o načinu vođenja i sadržini evidencija i licima smeštenim u Centru za azil, na osnovu člana 64. stav 3. Zakona o azilu, donet od strane komesara Komesarijata za izbeglice. Dostupno na: <http://www.kirs.gov.rs/docs/Pravilnik_o_nacinu_vodjenja_i_sadrzini_evidencija_o_licima_smestenim_u_Centru_za_azil.pdf>. [↑](#footnote-ref-23)
24. Pravilnik o kućnom redu Centra za azil, na osnovu člana 21. stav 3. Zakona o azilu, donet od strane komesara Komesarijata za izbeglice. Dostupno na: <http://www.kirs.gov.rs/docs/Pravilnik_o_kucnom_redu_u_Centru_za_azil.pdf>. [↑](#footnote-ref-24)
25. Zakon o ministarstvima, "Sl. glasnik RS", br. 44/2014, 14/2015, 54/2015, 96/2015 - dr. zakon i 62/2017. Dostupan na: <http://www.paragraf.rs/propisi/zakon_o_ministarstvima.html>. [↑](#footnote-ref-25)
26. Više o uslugama Ministarstva može se naći u Informatoru o radu Ministarstva za rad, zapošljavanje, boračka i socijalna pitanja. Dostupan na: <https://www.minrzs.gov.rs/files/informator_o_radu-10-2017.pdf>. [↑](#footnote-ref-26)
27. Ustav Republike Srbije, op. cit. [↑](#footnote-ref-27)
28. Zakon o zabrani diskriminacije, "Sl. glasnik RS", br. 22/2009. Dostupno na: <http://www.paragraf.rs/propisi/zakon_o_zabrani_diskriminacije.html>. [↑](#footnote-ref-28)
29. Zakon o ravnopravnosti polova, "Sl. glasnik RS", br. 104/2009. Dostupno na: <http://www.paragraf.rs/propisi/zakon_o_ravnopravnosti_polova.html>. [↑](#footnote-ref-29)
30. Zakon o socijalnoj zaštiti, "Sl. glasnik RS", br. 24/2011. Dostupno na: <http://www.paragraf.rs/propisi/zakon_o_socijalnoj_zastiti.html>. [↑](#footnote-ref-30)
31. Porodični zakon, "Sl. glasnik RS", br. 18/2005, 72/2011 - dr. zakon i 6/2015. Dostupno na: <http://www.paragraf.rs/propisi/porodicni_zakon.html>. [↑](#footnote-ref-31)
32. Zakon o finansijskoj podršci porodici sa decom, Sl. glasnik RS", br. 16/2002, 115/2005 i 107/2009. Dostupno na: <http://www.paragraf.rs/propisi/zakon_o_finansijskoj_podrsci_porodici_sa_decom.html>. [↑](#footnote-ref-32)
33. Zakon o sprečavanju nasilja u porodici, op. cit. [↑](#footnote-ref-33)
34. Zakon o maloletnim učiniocima krivičnih dela i krivičnopravnoj zaštiti maloletnih lica, op. cit. [↑](#footnote-ref-34)
35. Opšti protokol za zaštitu dece od zlostavljanja i zanemarivanja, op. cit. [↑](#footnote-ref-35)
36. Opšti protokol o postupanju i saradnji ustanova, organa i organizacija u situacijama nasilja nad ženama u porodici i u partnerskim odnosima, op. cit. [↑](#footnote-ref-36)
37. Pravilnik o socijalnoj pomoći za lica koja traže, odnosno kojima je odobren azil, „Sl. glasnik RS", br. 44/2008. Dostupno na: <https://www.minrzs.gov.rs/files/doc/porodica/ostali/Pravilnik%20o%20socijalnoj%20pomoci%20-%20azil.pdf>. [↑](#footnote-ref-37)
38. Standardne operativne procedure za zaštitu dece izbeglica/migranata, dostupno na: <https://www.unicef.org/serbia/SOP-za-zastitu-dece-izbeglica-i-migranata.pdf>.

    39 Instrukcija o postupanju centara za socijalni rad i ustanova socijalne zaštite za smeštaj korisnika u obezbeđivanju zaštite i smeštaja maloletnih migranata bez pratnje, doneta na osnovu čl. 23. i 48. Zakona o državnoj upravi od strane ministra za rad, zapošljavanje, boračka i socijalna pitanja. Dostupno na: <http://www.udruzenjesz.rs/images/PDF/instrukcija.pdf>. [↑](#footnote-ref-38)
39. [↑](#footnote-ref-39)
40. Pravilnik o organizaciji, normativima i standardima rada centra za socijalni rad, "Sl. glasnik RS", br. 59/2008, 37/2010, 39/2011 - dr. pravilnik i 1/2012 - dr. pravilnik. Dostupno na: <http://www.paragraf.rs/propisi/pravilnik_o_organizaciji_normativima_i_standardima_rada.html>. [↑](#footnote-ref-40)
41. Stručno uputstvo za uklјučivanje učenika izbeglica/tražilaca azila u sistem obrazovanja i vaspitanja, dostupno na: <http://www.paragraf.rs/dnevne-vesti/260517/260517-vest18.html>. [↑](#footnote-ref-41)
42. Zakon o osnovama sistema obrazovanja i vaspitanja, "Sl. glasnik RS", br. 88/2017. Dostupno na: <http://www.paragraf.rs/propisi_download/zakon_o_osnovama_sistema_obrazovanja_i_vaspitanja.pdf>.

    43 Stručno uputstvo za uklјučivanje učenika izbeglica/tražilaca azila u sistem obrazovanja i vaspitanja, dostupno na: <http://www.paragraf.rs/dnevne-vesti/260517/260517-vest18.html>. [↑](#footnote-ref-42)
43. [↑](#footnote-ref-43)
44. Zakon o zdravstvenoj zaštiti, "Sl. glasnik RS", br. 107/2005, 72/2009 - dr. zakon, 88/2010, 99/2010, 57/2011, 119/2012, 45/2013 - dr. zakon, 93/2014, 96/2015 i 106/2015). Dostupno na: <http://www.paragraf.rs/propisi/zakon_o_zdravstvenoj_zastiti.html>. [↑](#footnote-ref-44)
45. Pravilnik o zdravstvenim pregledima lica koja traže azil prilikom prijema u Centar za azil, op. cit. [↑](#footnote-ref-45)
46. Zakon o zdravstvenom osiguranju, "Sl. glasnik RS", br. 107/2005, 109/2005 - ispr., 57/2011, 110/2012 - odluka US, 119/2012, 99/2014, 123/2014, 126/2014 - odluka US, 106/2015 i 10/2016 - dr. zakon. Dostupno na: <http://www.paragraf.rs/propisi/zakon_o_zdravstvenom_osiguranju.html>. [↑](#footnote-ref-46)
47. Pravilnik o uslovima i načinu unutrašnje organizacije zdravstvenih ustanova, "Sl. glasnik RS", br. 43/2006 i 126/2014). Dostupno na: <http://www.paragraf.rs/propisi/pravilnik_o_uslovima_i_nacinu_unutrasnje_organizacije_zdravstvenih_ustanova.html>. [↑](#footnote-ref-47)
48. Pravilnik o bližim uslovima za obavljanje zdravstvene delatnosti u zdravstvenim ustanovama i drugim oblicima zdravstvene službe, "Sl. glasnik RS", br. 43/2006, 112/2009, 50/2010, 79/2011, 10/2012 - dr. pravilnik, 119/2012 - dr. pravilnik i 22/2013). Dostupno na: <http://www.paragraf.rs/propisi/pravilnik_o_blizim_uslovima_za_obavljanje_zdravstvene_delatnosti_u_zdravstvenim_ustanovama_i_drugim_oblicima_zdravstvene_sluzbe.html>. [↑](#footnote-ref-48)
49. Više na: <http://www.amity-yu.org/>. [↑](#footnote-ref-49)
50. Više na: <http://www.indigo.org.rs/>. [↑](#footnote-ref-50)
51. Više na: <https://www.praxis.org.rs/index.php/sr/>. [↑](#footnote-ref-51)
52. Više na: <https://www.drc.org.rs/pocetna>. [↑](#footnote-ref-52)
53. Više na: <https://www.intersos.org/en/what-we-do/serbia/>. [↑](#footnote-ref-53)
54. Više na: <http://www.microfins-dbs.co.rs/index.php?option=com_content&view=frontpage&Itemid=11&lang=en>. [↑](#footnote-ref-54)
55. Više na: <http://hcit.rs/>. [↑](#footnote-ref-55)
56. Više na: <http://vizijakg.org/>. [↑](#footnote-ref-56)
57. Više na: <http://www.bgcentar.org.rs/>. [↑](#footnote-ref-57)
58. Više na: <http://psychosocialinnovation.net/>. [↑](#footnote-ref-58)
59. Više na: <http://www.crpc.rs/>. [↑](#footnote-ref-59)
60. Regionalni plan za reagovanje na izbegličku i migrantsku krizu za Evropu za period januar-decembar 2017, dostupno na: <http://www.unhcr.rs/media/docs/2017/januar/RMRPSerbiaSRP.pdf>. [↑](#footnote-ref-60)
61. Prezentacija je dostupna na: <http://www.unhcr.rs/media/docs/PIN_UNHCR%20StudyResults_Final_srp.pdf>. [↑](#footnote-ref-61)
62. Mentalno zdravlje tražilaca azila u Srbiji, dostupno na: <http://www.unhcr.rs/media/MentalnoZdravljeUNHCR-SRB.pdf>. [↑](#footnote-ref-62)
63. Istraživanje je dostupno na: <http://www.unhcr.rs/media/CeSIDUNHCR201014FINAL.pdf>. [↑](#footnote-ref-63)
64. Konvencija o pravima deteta dostupno na: <https://www.unicef.org/serbia/Konvencija_o_pravima_deteta_sa_fakultativnim_protokolima(1).pdf>. [↑](#footnote-ref-64)
65. Standardne operativne procedure zaštite dece izbeglica/migranata, dostupno na: https://www.unicef.org/serbia/SOP-za-zastitu-dece-izbeglica-i-migranata.pdf. [↑](#footnote-ref-65)
66. Materijal je dostupan na: <http://www.unicef.rs/wp-content/uploads/2017/01/De%C4%8Dji-brakovi-u-Srbiji-2.pdf>. [↑](#footnote-ref-66)
67. Vodič je dostupan na: <http://www.unicef.rs/wp-content/uploads/2017/01/vodic_kkp.pdf>. [↑](#footnote-ref-67)
68. Pojmovnik je dostupan na: <http://www.unicef.rs/wp-content/uploads/2017/01/pojmovnik_kkp.pdf>. [↑](#footnote-ref-68)
69. Pruručnik je dostupan na: <https://serbia.iom.int/sites/default/files/publications/documents/Handbook%20on%20Migration%20and%20Local%20Development.pdf>. [↑](#footnote-ref-69)
70. Publikacija je dostupna na: <https://serbia.iom.int/sites/default/files/publications/documents/Migracije%20i%20razvoj%20u%20Srbiji_0.pdf>. [↑](#footnote-ref-70)
71. Priručnik je dostupan na: <https://serbia.iom.int/sites/default/files/publications/documents/Humanitarno%20upravljanje%20granicama.pdf>. [↑](#footnote-ref-71)
72. Na engleskom dostupno na: <http://serbia.unfpa.org/sites/default/files/pub-pdf/SWOP-complete.pdf>. [↑](#footnote-ref-72)
73. Na engleskom dostupno na: <http://serbia.unfpa.org/sites/default/files/pub-pdf/GBVIE.Minimum.Standards.Publication.FINAL_.ENG_.pdf>. [↑](#footnote-ref-73)
74. Više na: <https://www.savethechildren.net/resources>. [↑](#footnote-ref-74)
75. Više na: <https://www.rescue.org/country/serbia>. [↑](#footnote-ref-75)
76. Više na: <https://www.crs.org/our-work-overseas/where-we-work/serbia>. [↑](#footnote-ref-76)
77. Više na: <http://www.msf.org/en/where-we-work/serbia>. [↑](#footnote-ref-77)
78. Više na: <http://www.medecinsdumonde.org/fr/pays/europe/serbie>. [↑](#footnote-ref-78)
79. Više na: <http://www.realmedicinefoundation.org/our-work/countries/serbia/>. [↑](#footnote-ref-79)
80. Više na: <https://www.oxfam.org/en/tags/serbia>. [↑](#footnote-ref-80)
81. Više na: <http://jrsserbia.rs/>. [↑](#footnote-ref-81)
82. Više na: <http://adra.org.rs/>. [↑](#footnote-ref-82)
83. Više na: <https://www.drc.org.rs/pocetna>. [↑](#footnote-ref-83)
84. Više na: <http://caritas.rs/caritas/?page_id=52>. [↑](#footnote-ref-84)
85. Više na: <http://www.care.org/country/serbia>. [↑](#footnote-ref-85)
86. Mapiranje je izvelo Udruženje građana „Atina“ tokom 2017. godine. [↑](#footnote-ref-86)
87. Organizacije su navedene abecednim redom. [↑](#footnote-ref-87)
88. Više na: <http://atina.org.rs/>. [↑](#footnote-ref-88)
89. Više na: <http://www.indigo.org.rs/>. [↑](#footnote-ref-89)
90. Više na: [www.nshc.org](http://www.nshc.org). [↑](#footnote-ref-90)
91. Više na: <https://www.praxis.org.rs/index.php/sr/>. [↑](#footnote-ref-91)
92. Više na: <http://psychosocialinnovation.net/>. [↑](#footnote-ref-92)
93. Više na: <http://www.sos-decijasela.rs/>. [↑](#footnote-ref-93)
94. Više na: <https://www.astra.rs/>. [↑](#footnote-ref-94)
95. Više na: <http://www.covekoljublje.org/>. [↑](#footnote-ref-95)
96. Više na: <https://www.divac.com/rs/Naslovna>. [↑](#footnote-ref-96)
97. Više na: <http://ideje.rs/>. [↑](#footnote-ref-97)
98. Pravo na azil u Republici Srbiji u 2015, dostupno na: http://azil.rs/pravo-na-azil-u-republici-srbiji-2015/. [↑](#footnote-ref-98)
99. Pravo na azil u Republici Srbiji, dostupno na: http://www.bgcentar.org.rs/bgcentar/wp-content/uploads/2017/03/Pravo-na-azil-u-Republici-Srbiji-2016-FINAL-za-stampu.pdf. [↑](#footnote-ref-99)
100. Komentar na nacrt zakona o azilu i privremenoj zaštiti RS, dostupno na: <http://grupa484.org.rs/wp-content/uploads/2016/07/web-nacrt-zakona-SR.pdf>. [↑](#footnote-ref-100)
101. Srbija od zemlje tranzita do zemlje destinacije, dostupno na: <http://www.bgcentar.org.rs/bgcentar/wp-content/uploads/2016/06/Srbija-od-zemlje-tranzita-do-zemlje-destinacije-3.pdf>. [↑](#footnote-ref-101)
102. Izazovi migrantsko-izbegličke krize iz ugla OCD, dostupno na: <http://grupa484.org.rs/wp-content/uploads/2016/07/web-Izazovi-migrantsko-izbegli%C4%8Dke-krize.pdf>. [↑](#footnote-ref-102)
103. Safe Passage, dostupno na: <http://azil.rs/azil_novi/wp-content/uploads/2017/02/Safe-Passage1.pdf>. [↑](#footnote-ref-103)
104. Pravni aspekt zaštite izbeglica i migranata, dostupno na: <https://www.praxis.org.rs/images/praxis_downloads/Izvestaj_UNHCR_2016_-_28.11.pdf>. [↑](#footnote-ref-104)
105. Položaj nepraćene i razdvojene dece u Srbiji, dostupno na: <http://azil.rs/azil_novi/wp-content/uploads/2017/06/Polozaj-nepracene-i-razdvojene-dece-izbeglica.pdf>. [↑](#footnote-ref-105)
106. Maloletnici bez pratnje i razdvojeni maloletnici u procesu povratka, dostupno na: <http://grupa484.org.rs/wp-content/uploads/2017/01/web-UAM-sr.pdf>. [↑](#footnote-ref-106)
107. Deca u pokretu, dostupno na: <http://atina.org.rs/sites/default/files/deca%20u%20pokretu.pdf>. [↑](#footnote-ref-107)
108. Rodna perspektiva Zakona o azilu Republike Srbije, dostupno na: <http://azil.rs/rodna-perspektiva-zakona-o-azilu-republike-srbije/>. [↑](#footnote-ref-108)
109. Nasilje nad ženama i devojčicama u izbegličkoj i migrantskoj populaciji u Srbiji, dostupno na: <http://atina.org.rs/sites/default/files/Nasilje%20nad%20%C5%BEenama%20i%20devoj%C4%8Dicama%20u%20migrantskoj%20populaciji%20u%20Srbiji.pdf>. [↑](#footnote-ref-109)
110. Minimalni standardi za zaštitu dece u humanitarnim aktivnostima, dostupno na: http://ideje.rs/CPMS.pdf. [↑](#footnote-ref-110)
111. Vodič za procenu najboljeg interesa deteta, dostupno na: <http://atina.org.rs/sites/default/files/Vodic_za_procenu_najboljeg_interesa_deteta.pdf>.

     112 Priručnik o delotvornoj zaštiti dece bez pratnje u migracijama i dece u migracijama odvojene od oba roditelja ili staratelja u Srbiji i Makedoniji, dostupno na: <http://grupa484.org.rs/wp-content/uploads/2017/01/web-2017-prirucnik-PROCHILD-SR.pdf>. [↑](#footnote-ref-111)
112. [↑](#footnote-ref-112)
113. Predlog je dostupan na sajtu Skupštine Republike Srbije na strani: <http://www.parlament.gov.rs/upload/archive/files/lat/pdf/predlozi_zakona/2445-17%20-%20lat.pdf>. [↑](#footnote-ref-113)
114. Krstić, I., (2018), Priručnik o zaštiti migranata, Međunarodna organizacija za migracije, Beograd. [↑](#footnote-ref-114)
115. UNHCR, UNFPA and WRC (2016), Initial Assessment Report: Protection Risks for Women and Girls in the European Refugee and Migrant Crisis, dostupno na: <http://www.unfpa.org/sites/default/files/resourcepdf/EuropeMission_Protection_Risks_19_Jan_Final_0.pdf>. [↑](#footnote-ref-115)
116. Više o međunarodnim standardima CPMS i Sphere u priručniku UNICEF-a *Osnovne obaveze prema deci u humanitarnim aktivnostima* na: <http://www.unicefinemergencies.com/downloads/eresource/docs/1/CCCs%20Serbian.pdf>. [↑](#footnote-ref-116)
117. Standardne operativne procedure za zaštitu dece izbeglica/migranata, op. cit., str. 77-78. [↑](#footnote-ref-117)
118. Standardne operativne procedure za zaštitu dece izbeglica/migranata, op. cit., str. 80-81. [↑](#footnote-ref-118)
119. Standardne operativne procedure za zaštitu dece izbeglica/migranata, op. cit., str. 84-87 [↑](#footnote-ref-119)
120. Standardne operativne procedure za zaštitu dece izbeglica/migranata, op. cit., str. 87-88 [↑](#footnote-ref-120)
121. Standardne operativne procedure za zaštitu dece izbeglica/migranata, op. cit., str. 88-90. [↑](#footnote-ref-121)
122. Standardne operativne procedure za zaštitu dece izbeglica/migranata, op. cit., str. 94-99. [↑](#footnote-ref-122)
123. Standardne operativne procedure za zaštitu dece izbeglica/migranata, op. cit., str. 99-102. [↑](#footnote-ref-123)
124. Standardne operativne procedure za zaštitu dece izbeglica/migranata, op. cit., str. 102-105. [↑](#footnote-ref-124)
125. http://www.unfpa.org/resources/female-genital-mutilation-fgm-frequently-asked-questions. [↑](#footnote-ref-125)
126. http://hbv-awareness.com/faq/#nineteen. [↑](#footnote-ref-126)
127. <https://www.nytimes.com/2017/07/22/world/middleeast/marry-your-rapist-laws-middle-east.html>. [↑](#footnote-ref-127)
128. https://data.unicef.org/topic/child-protection/child-marriage/ [↑](#footnote-ref-128)
129. https://wilsonquarterly.com/stories/dancing-boys-and-underground-girls-afghanistans-crossdressing-children/ [↑](#footnote-ref-129)
130. Zakon i azilu, op. cit. [↑](#footnote-ref-130)